**Informatīvais ziņojums**

**par Imigrācijas likuma 23.panta pirmās daļas 3., 28., 29., 30. un 31.punktā**

**paredzēto noteikumu īstenošanas gaitu un rezultātiem**

**Ievads**

Informatīvais ziņojums (turpmāk – ziņojums) ietver 11 nodaļas, kā arī secinājumus. Ziņojumā aplūkota termiņuzturēšanās atļauju (turpmāk – TUA) piešķiršanas dinamika un ar TUA saistīto ārvalstu investīciju loma kopējā ārvalstu investīciju ieplūdē, kā arī ārvalstu investoru sadalījums pēc valstiskās piederības, sevišķu uzmanību pievērošot pēdējam ziņojuma pārskata periodam no 2014.gada 1.jūlija līdz 2015.gada 30.jūnijam. Detalizēti analizēts katrs no TUA saņemšanas veidiem – investīcijas nekustamajos īpašumos, finanšu investīcijas kredītiestādē un ieguldījumi kapitālsabiedrību pamatkapitālā. Ziņojumā sniegts attiecīgo Imigrācijas likuma normu ietekmes izvērtējums uz tautsaimniecības reālo sektoru, finanšu sektoru, valsts budžetu un sabiedrības attīstību kopumā.

Ziņojuma sagatavošanā izmantoti Latvijas Republikas Centrālās statistikas pārvaldes, Latvijas Bankas maksājumu bilances, Finanšu un kapitāla tirgus komisijas, Pilsonības un migrācijas lietu pārvaldes, Valsts ieņēmumu dienesta, Valsts zemes dienesta, Valsts vienotās datorizētās zemesgrāmatas un LURSOFT datu bāzes dati, kā arī pašvaldību, Latvijas nekustamo īpašumu darījumu asociācijas un SIA “Latio”, SIA “Ober-haus” sniegtā informācija.

Ziņojumam ir septiņi pielikumi – 1) Kopsavilkums par investoru un viņu ģimenes locekļu TUA un veiktajām investīcijām; 2) Informācija par investoru un viņu ģimenes locekļu pilsonības valstīm; 3) Pilsonības un migrācijas lietu pārvaldē saņemtais investoru uzturēšanās atļauju pieteikumu skaits pa mēnešiem; 4) TUA pieteicēju iegādāto nekustamo īpašumu atrašanās vieta un vidējā vērtība; 5) Valsts zemes dienesta informācija „*Valsts zemes dienesta viedoklis par Imigrācijas likuma 23.panta pirmās daļas 29.punktā noteiktās iespējas saņemt termiņuzturēšanās atļauju ietekmi uz kopējo valsts un attiecīgo pašvaldību nekustamā īpašuma tirgu”*; 6) Pašvaldību viedoklis par TUA pieteicēju ietekmi uz pašvaldību saistībā ar nekustamā īpašuma darījumiem; 7) Informācija par ar investīciju programmu saistītajiem grozījumiem Imigrācijas likuma 23.pantā.

**Saturs**

[Saīsinājumi 3](#_Toc429659159)

[Kopsavilkums 4](#_Toc429659160)

[1. Termiņuzturēšanās atļauju piešķiršanas dinamika 2004.-2015.gadā 8](#_Toc429659161)

[2. Ārvalstu investīcijas saistībā ar termiņuzturēšanās atļaujām 9](#_Toc429659162)

[3. Ārvalstu investoru valstiskā piederība 12](#_Toc429659163)

[4. Investīcijas nekustamajos īpašumos 13](#_Toc429659164)

[5. Finanšu investīcijas kredītiestādē 20](#_Toc429659165)

[6. Ieguldījumi kapitālsabiedrību pamatkapitālā un valdes locekļi 22](#_Toc429659166)

[7. Ieguldījumi valsts vērtspapīros 27](#_Toc429659167)

[8. Ietekme uz tautsaimniecības reālo sektoru 28](#_Toc429659168)

[9. Ietekme uz finanšu sektoru 29](#_Toc429659169)

[10. Ietekme uz valsts un pašvaldību budžetiem 31](#_Toc429659170)

[11. Ietekme uz sabiedrību 33](#_Toc429659171)

[Secinājumi 37](#_Toc429659172)

# Saīsinājumi

|  |  |
| --- | --- |
| ĀTI | Ārvalstu tiešās investīcijas |
| FKTK | Finanšu un kapitāla tirgus komisija |
| IKP | Iekšzemes kopprodukts |
| LANĪDALURSOFTNĪNVA  | Latvijas nekustamo īpašumu darījumu asociācija SIA “Lursoft IT”Nekustamais īpašumsNodarbinātības valsts asociācija |
| PSRS | Padomju Sociālistisko Republiku savienība |
| PMLP | Pilsonības un migrācijas lietu pārvalde |
| TUA | Termiņuzturēšanās atļauja |
| USD | ASV dolārs |
| VIDLKAVVDZVZD | Valsts ieņēmumu dienestsLatvijas Komercbanku asociācijaValsts vienotā datorizētā zemesgrāmataValsts zemes dienests |
|  |  |

# Kopsavilkums

Imigrācijas likuma 23.panta pirmās daļas 28., 29., 30. un 31.punkts paredz TUA izsniegšanu gadījumos, kad ārzemnieks veic investīcijas Latvijas tautsaimniecībā (turpmāk – investīciju programma).

No 2010.gada 1.jūlija līdz 2015.gada 30.jūnijam investīciju programmas ietvaros PMLP ir saņēmusi 16 295 personu, tajā skaitā 6 871 investoru un 9 424 viņu ģimenes locekļu, iesniegumus TUA pieprasīšanai. Šajā laika posmā izsniegtas 15 820 TUA. No visiem pieņemtajiem lēmumiem 98,3% ir bijuši pozitīvi lēmumi. No 2010.gada 1.jūlija anulētas 1 380 TUA.

Nerezidentu ieguldījumi, kas saistīti ar TUA saņemšanu, no 2010.gada 1.jūlija līdz 2015.gada 30.jūnijam bija 1,313 mljrd. *euro*.

No kopumā investīciju programmas ietvaros ieguldītajiem līdzekļiem no 2010.gada 1.jūlija līdz 2015.gada 30.jūnijam 83,26% jeb 1,093 mljrd. *euro* ir saistīti ar darījumiem Latvijas nekustamā īpašuma tirgū. Pēc kopējā apjoma otrie lielākie ieguldījumi, kas uzrādīti TUA saņemšanai, ir ieguldījumi kredītiestāžu pakārtotajās saistībās (11,27% jeb 148,0 milj. *euro* no visiem ieguldījumiem), savukārt attiecinātie ieguldījumi kapitālsabiedrību pamatkapitālā veido tikai 5,39% (jeb 70,8 milj. *euro*) no kopējām veiktajām investīcijām attiecīgajā periodā. Īpašam mērķim noteiktu bezprocentu valsts vērtspapīru iegādē no 2015.gada 1.janvāra ieguldīts 1 milj. *euro* jeb 0,08% no kopējā investīciju apjoma.

Ar TUA pieteicējiem saistītie uzņēmumi (TUA pieteicējiem pieder īpašumtiesību daļas) 2013.gadā ir nomaksājuši VID administrētos nodokļus 23,06 milj. *euro* apmērā, 2014.gadā 30,7 milj. *euro* apmērā un 2015.gada 1.pusgadā 16,9 milj. *euro*.

2014.gada 1.septembrī spēkā stājušies grozījumi paredz, ka pirms TUA saņemšanas ārzemniekam jāveic maksājums valsts pamatbudžeta programmai “Ekonomikas attīstības programma” atvērtajā valsts pamatbudžeta izdevumu kontā Valsts kasē 5% apjomā no iegādātā nekustamā īpašuma vērtības vai arī bankas pakārtoto saistību vai obligāciju gadījumā 25 000 *euro*. No 2014.gada 1.septembra līdz 2015.gada 10.augusta dienas beigām Ekonomikas attīstības programmā ir iemaksāti 2,8 milj. *euro*, no tiem 2015.gadā – 2,0 milj. *euro*.

Pirmreizēji izsniegto TUA palielinājums līdz 2014.gadam galvenokārt saistīts ar 2010.gada 1.jūlijā Imigrācijas likumā ieviestajiem grozījumiem investīciju programmā (skatīt pielikumu Nr.7). Līdz ar veiktajām izmaiņām strauji palielinājās arī pirmreizēji izsniegto TUA skaits – 2011.gadā tika izsniegtas 4 824 pirmreizējās TUA, 2012.gadā – 6 365, 2013.gadā – 8 170, bet 2014.gadā – 10 504. Sākot no 2014.gada 1.septembra vērojams ievērojams kritums gan TUA pieteikumu skaitā, gan arī ar pirmreizējiem TUA saistīto investīciju kopapjomā. 2015.gada pirmajā pusgadā ir izsniegtas 3 288 TUA.

Šo kritumu ietekmēja 2014.gada 1.septembrī spēkā stājušies grozījumi Imigrācijas likuma 23.pantā, kas paaugstināja TUA piešķiršanai nepieciešamo ieguldījumu summas apmēru investīcijām nekustamajā īpašumā. Saskaņā ar šiem grozījumiem, nekustamā īpašuma iegādes darījuma summa, lai ārvalstnieks varētu pretendēt uz TUA, tika paaugstināta līdz 250 000 *euro* visā Latvijas teritorijā (iepriekš ārpus Rīgas plānošanas reģiona vai republikas pilsētām – 71 150 *euro*, savukārt, Rīgas plānošanas reģionā un republikas nozīmes pilsētās – 142 300 *euro*). No 2014.gada septembra ar investīciju programmu saistīto pieteikumu skaits būtiski samazinājās, 2015.gadā noslīdot gandrīz līdz 2010.gada līmenim. Ņemot vērā investīciju programmas nosacījumu maiņu, būtiski samazinājies programmas ietvaros saņemtais pieteikumu skaits. Ja 2014.gadā investīciju programmas ietvaros izsniegto TUA skaits veidoja 53% no visām izsniegtajām TUA, tad 2015.gada pirmajā pusgadā tikai 26%.

1.attēls

**Ar investīciju programmu saistīto TUA saņēmušo ārvalstnieku pieteikumu skaits un darījumu kopsumma (tūkst. *euro*) pa mēnešiem (01.01.2014.-30.06.2015.)**

 *Avots: PMPL*

Saskaņā ar PMLP sniegtajiem datiem 2014.gada 1.pusgadā ar pirmreizējo TUA izsniegšanu saistīto investīciju kopapjoms bija 198,9 milj. *euro*, taču 2015.gada 1.pusgadā – 34,3 milj. *euro*. No šīm summām investīciju nekustamajā īpašumā īpatsvars 2014.gada 1.pusgadā ir 88,7% un 2015.gada 1.pusgadā – 72,87%.

 2.attēls

**Ar TUA saistīto ieguldījumu kopsumma \* (tūkst., *euro*) sadalījumā pa ieguldījumu veidiem un pa ceturkšņiem (01.01.2014.-30.06.2015.)**

|  |  |
| --- | --- |
| **Ieguldījumi kapitālsabiedrību pamatkapitālā****Ieguldījumi nekustamajā īpašumā** *Avots: PMLP*\*Tikai apstiprinātie TUA pieteikumi | **Ieguldījumi banku pakārtotajās saistībās** |

2014.gada 1.septembrī spēkā stājušies grozījumi Imigrācijas likumā mainīja minimālo nepieciešamo investīciju apjomu tikai vienam no TUA iegūšanas veidiem – proti, investīcijām nekustamajā īpašumā. Atlikušajiem TUA ieguves veidiem investīciju apjoms netika grozīts. Tajā pašā laikā 2014.gada 2.pusgadā un 2015.gada 1.pusgadā pirmreizējo TUA pieteikumu skaits un investīciju apjoms ir samazinājies visos TUA ieguves veidos (skatīt 2.attēlu). Līdz ar to var secināt, ka 2014.gada 1.septembrī spēkā stājušies grozījumi Imigrācijas likuma 23.pantā nav vienīgais iemesls vispārējam investīciju apjoma kritumam. Kā vienu no būtiskākajiem iemesliem var minēt ekonomiskās situācijas pasliktināšanos Krievijas Federācijā. Šo tendenci var novērot, arī aplūkojot statistiku par TUA pieteicēju izcelsmes valstīm (skatīt 3.attēlu). Ja 2012.gadā Krievijas Federācijas pilsoņu īpatsvars starp TUA pieteicējiem bija 72%, tad 2013.gadā –68,9%, 2014.gadā – 66,9% un 2015.gadā – jau 55%.

Šobrīd saskaņā ar Imigrācijas likuma 23.panta pirmās daļas 28.punktā noteikto, saistībā ar ieguldījumu vienas kapitālsabiedrības pamatkapitālā TUA nevar saņemt vairāk par trīs TUA pieteicējiem, tas savukārt samazina mazo un vidējo kapitālsabiedrību iespējas piesaistīt to izaugsmei nepieciešamos ieguldījumus vajadzīgajā apmērā, ņemot vērā to, ka vispopulārākais ieguldījumu apmērs kapitālsabiedrības pamatkapitālā atbilst vai ir tuvu likumā noteiktajai minimālajai ieguldījuma summai. Ieguldījumu virs 150 000 *euro* īpatsvars ir ļoti neliels, kas neveicina investīciju piesaisti lielajām kapitālsabiedrībām un liecina par nepieciešamību pārskatīt likumā noteiktā minimālā ieguldījuma summu lielajās kapitālsabiedrībās.

3.attēls

**Ārvalstu investoru (TUA pieteicēju) sadalījums pēc valstiskās piederības**

**(01.07.2010.-30.06.2015.)**

*Avots: PMLP*

Kopumā TUA ir pieprasījuši 58 valstu pilsoņi. Aptuveni 90% no visām TUA ir pieprasījuši investori no bijušajām PSRS republikām. Ārpus bijušās PSRS teritorijas lielākā investoru interese ir no Ķīnas (1 315 jeb 8% TUA pieprasījumu), Izraēlas (73 TUA pieprasījumi) un ASV (52 TUA pieprasījumi). Aplūkojot TUA pieteicēju valstspiederības īpatsvara dinamiku pa gadiem, jāsecina, ka Krievijas Federācijas pilsoņu īpatsvars kopējā TUA pieteikto personu skaitā samazinās, bet stabilu pieaugumu līdz pat 2015.gadam uzrādīja Ķīnas pilsoņi. Ja 2010.-2012.gadā kopā tika saņemti 136 TUA pieteikumi, tad 2013.gadā un 2014.gadā kopā – 1 114 pieteikumi, tādējādi Ķīnai kļūstot par otro nozīmīgāko investoru izcelsmes valsti pēc Krievijas. 2015.gadā gan pieprasījumu skaits no Ķīnas pilsoņiem ir būtiski samazinājies Imigrācijas likumā veikto grozījumu dēļ – pieteikumus iesniegušas tikai 65 personas (2014.gadā – 669). 2014.gadā un 2015.gada 1.pusgadā ir pieaudzis Ukrainas pilsoņu īpatsvars, kas ir izskaidrojams ar bruņoto konfliktu Ukrainas dienvidaustrumu reģionos.

TUA saņemšanai nepieciešamā minimālā ieguldījuma apmēra maiņa nekustamā īpašuma iegādes gadījumā ir samazinājusi darījumu skaitu ārpus Rīgas un Pierīgas (Jūrmala un Babītes, Mārupes, Olaines, Ķekavas, Baldones, Salaspils, Ikšķiles, Stopiņu, Ropažu, Garkalnes, Ādažu, Carnikavas un Saulkrastu novadi). 2015.gadā apstiprināti vien 17 TUA pieteikumi (16,4%), kur nekustamais īpašums iegādāts ārpus Rīgas un Pierīgas. Savukārt šādu darījumu īpatsvars bija arī 2014.gada pirmajos astoņos mēnešos – 18,2%.

 No nekustamo īpašumu kompāniju tirgus pārskatiem par 2014.gadu un 2015.gada 1.pusgadu secināms, ka pēc grozījumiem Imigrācijas likumā, kas stājās spēkā 2014.gada 1.septembrī, vietējiem pircējiem jauno daudzdzīvokļu mājokļu projektu attīstītāju piedāvājums ir kļuvis pieejamāks un atbilstošāks.

 Attīstītāji pārorientējas uz vietējo pircēju.

# Termiņuzturēšanās atļauju piešķiršanas dinamika 2004.-2015.gadā

No 2004.gada līdz 2007.gadam pirmreizēji ieceļojušo ārzemnieku skaits Latvijā ir pakāpeniski palielinājies, augstāko līmeni sasniedzot 2007.gadā (4 831 ārzemnieks). Ieceļotāju skaita pieaugumu šajos gados lielā mērā ietekmēja strauji augošais pieprasījums pēc darbaspēka un viesstrādnieku uzaicināšana no ārvalstīm.

4.attēls

**Pirmreizēji izsniegto TUA skaits 2004.-2015.gadā**

|  |  |
| --- | --- |
| *Avots: PMLP*  |  |

5.attēls

**Pirmreizēji izsniegto TUA sadalījums pa atļauju pieprasīšanas iemesliem**

*Avots: PMLP*

Ekonomiskās krīzes laikā pirmreizēji izsniegto termiņuzturēšanās atļauju (turpmāk – TUA) skaits strauji samazinājās. 2009.gadā un 2010.gadā izsniegto TUA skaits bija uz pusi mazāks nekā 2007.gadā.

2011.gadā pirmreizēji izsniegto TUA skaits palielinājās, sasniedzot 4 824 atļaujas, šī tendence turpinājās arī nākamajos gados, 2012.gadā pirmreizējo atļauju skaitam sasniedzot 6 365, 2013.gadā – 8 170 TUA, 2014.gadā – 10 504 TUA, bet 2015.gada pirmajā pusgadā – 3 288 TUA. Pirmreizēji izsniegto TUA palielinājums līdz 2014.gadam galvenokārt saistīts ar 2010.gada 1.jūlijā Imigrācijas likumā ieviestajiem grozījumiem – Imigrācijas likuma 23.panta pirmās daļas 28., 29. un 30.punktu, kas paredzēja TUA izsniegšanu gadījumos, kad ārzemnieks veic investīcijas Latvijas tautsaimniecībā (turpmāk – investīciju programma). No 2011.gadā izsniegtajām 4 824 TUA vairāk nekā 30% bija saistītas ar minētajiem Imigrācijas likumā ieviestajiem grozījumiem, turpmāk šī tendence pastiprinājās, 2013.gadā ārvalstu investoriem un viņu ģimenes locekļiem izsniegto pirmreizējo uzturēšanās atļauju skaitam sasniedzot 40% no visa kopējā termiņuzturēšanās atļauju skaita, bet 2014.gadā – 53% no kopējā pirmreizēji izsniegto termiņuzturēšanās atļauju skaita. 2015.gada pirmajā pusgadā investīciju programmas ietvaros izsniegtās atļaujas ir tikai 26% no kopējā skaita attiecīgajā periodā. Tas saistīts ar būtiskām izmaiņām investīciju programmas nosacījumos, paredzot no 2014.gada 1.septembra paaugstināt minimālo attiecināmo nekustamā īpašuma iegādes vērtību un nosakot, ka tiek attiecināta tikai viena funkcionāli saistīta īpašuma iegāde.

 No 2010.gada 1.jūlija līdz 2015.gada 30.jūnijam investīciju programmas ietvaros PMLP ir saņēmusi 16 295 personu, tajā skaitā 6 871 investoru un 9 424 viņu ģimenes locekļu, iesniegumus TUA pieprasīšanai. Šajā laika posmā izsniegtas 15 820 TUA. No visiem pieņemtajiem lēmumiem 98,3% ir bijuši pozitīvi lēmumi, negatīva lēmuma (TUA atteikuma) galvenie iemesli ir personas iegādātā nekustamā īpašuma neatbilstība Imigrācijas likumā noteiktajām prasībām, kā arī, mainoties uzturēšanās atļaujas izsniegšanas iemeslam, personai, kas ieguldījusi līdzekļus komercsabiedrības pamatkapitālā, vēloties turpmāk uzturēties Latvijā saistībā ar nekustamā īpašuma iegādi, nav izpildīta Imigrācijas likumā noteiktā prasība – veicot komercdarbību, nav veikta nodokļu samaksa Imigrācijas likumā noteiktajā apjomā. No 2010.gada 1.jūlija anulētas 1 380 TUA. Galvenie anulēšanas iemesli – nekustamā īpašuma pārdošana, iepriekšējās atļaujas anulēšana sakarā ar investīciju veida maiņu (piemēram, ieguldītājs kapitālsabiedrības pamatkapitālā iegādājas nekustamo īpašumu), nepietiekama kapitālsabiedrības saimnieciskā darbība vai arī pašas personas iesniegums par to, ka viņa vairs nevēlas uzturēties Latvijas Republikā vai arī TUA nav reģistrēta Imigrācijas likumā noteiktajā kārtībā.

# 2. Ārvalstu investīcijas saistībā ar termiņuzturēšanās atļaujām

Imigrācijas likuma 23.panta pirmās daļas 28., 29., un 30.punkta normas ļauj ārvalstniekiem iegūt TUA Latvijā pret noteiktiem ieguldījumiem Latvijas tautsaimniecībā – investīcijām nekustamajā īpašumā, uzņēmējdarbībā (kapitālsabiedrības pamatkapitālā) vai arī Latvijā reģistrētas kredītiestādes pakārtotajās saistībās. No 2015.gada 1.janvāra TUA saņemšanai tiek attiecināts vēl viens investīciju veids – īpašam mērķim noteiktu bezprocentu valsts vērtspapīru iegāde par nominālvērtību 250 000 *euro* (Imigrācijas likuma 23.panta pirmās daļas 31.punkts)*.*

Attiecīgās Imigrācijas likuma normas ir aktivizējušas ārvalstu investīciju plūsmas uz Latviju. No kopumā investīciju programmas ietvaros ieguldītajiem līdzekļiem no 2010.gada 1.jūlija līdz 2015.gada 30.jūnijam 83,26% jeb 1 093 milj. *euro* ir saistīti ar darījumiem Latvijas nekustamā īpašuma tirgū. Pēc kopējā apjoma otrie lielākie ieguldījumi, kas uzrādīti TUA saņemšanai, ir ieguldījumi kredītiestāžu pakārtotajās saistībās (11,27% jeb 148,0 milj. *euro* no visiem ieguldījumiem), savukārt attiecinātie ieguldījumi kapitālsabiedrību pamatkapitālā veido tikai 5,39% (jeb 70,8 milj. *euro*) no kopējām veiktajām investīcijām attiecīgajā periodā. Īpašam mērķim noteiktu bezprocentu valsts vērtspapīru iegādē no 2015.gada 1.janvāra ieguldīts 1 milj. *euro* jeb 0,08% no kopējā investīciju apjoma.

1.tabula

**Kopējais investīciju apjoms (*euro*)**

|  |  |  |  |  |  |
| --- | --- | --- | --- | --- | --- |
|  | Nekustamie īpašumi | Kredītiestādes | Kapitāl-sabiedrības | Valsts vērts-papīri | Kopā |
| 01.07.2010.-31.12.2010. | 15 843 266 | 12 283 072 | 304 708 | - | **28 431 046** |
| 2011. | 138 035 076 | 35 063 985 | 3 641 314 | - | **176 740 375** |
| 2012. | 208 051 146 | 28 474 027 | 13 335 101 | - | **249 860 274** |
| 2013. | 296 575 884 | 34 105 828 | 29 300 291 | - | **359 982 003**  |
| 2014. | 397 314 888 | 31 328 218 | 18 825 495 | - | **447 468 601** |
| 01.01.2015.-30.06.2015. | 37 665 409 | 6 758 000 | 5 421 511 | 1 000 000 | **50 844 920** |
| Kopā | **1 093 485 669** | **148 013 130** | **70 828 420** | **1 000 000** | **1 313 327 219** |

*Avots: PMLP*

No 2010.gada 1.jūlija līdz 2014.gadam ik gadu ir novērojams investīciju kopējā apjoma palielinājums, lai gan atsevišķos investīciju veidos ieguldījumu summa ir arī samazinājusies, piemēram, 2014.gadā būtiski samazinājušies ieguldījumi kapitālsabiedrību pamatkapitālā – par 36%, salīdzinot ar 2013.gadu. Investīciju samazinājums saistīts ar veiktajiem grozījumiem Imigrācijas likumā, kas no 2014.gada 1.janvāra paredzēja ierobežot ieguldītāju skaitu mazajos uzņēmumos, kā arī noteica to, ka tikai tiem ieguldītājiem, kas investējuši 150 000 *euro* kapitālsabiedrībā, kas nodarbina vairāk nekā 50 darbinieku un kuras gada bilance vai apgrozījums pārsniedz 10 milj. *euro,* netiek veikta nodokļu nomaksas pārbaude. 2015.gadā ieguldījumu apjoms būtiski samazinājies visos investīciju veidos, kas izskaidrojams ar 2014.gadā veiktajām izmaiņām Imigrācijas likumā.

2.tabula

**Imigrācijas likuma normu izmaiņu rezultātā pieteikto TUA skaits investoriem un viņu ģimenes locekļiem**

|  |  |  |  |  |  |
| --- | --- | --- | --- | --- | --- |
|  | Nekustamie īpašumi | Kredītiestādes | Kapitālsabiedrības | Valsts vērts-papīri | Kopā |
| 01.07.2010.-31.12.2010. | 172 | 103 | 14 |  | **289** |
| 2011. | 1 560 | 298 | 119 |  | **1 977** |
| 2012. | 2 442 | 210 | 269 |  | **2 921** |
| 2013. | 3 683 | 256 | 569 |  | **4 508** |
| 2014. | 5 311 | 246 | 387 |  | **5 944** |
| 01.01.2015.-30.06.2015. | 503 | 45 | 98 | 10 | **656** |
| Kopā | **13 671** | **1 158** | **1 456** | **10** | **16 295** |

*Avots: PMLP*

Stabilizējoties ekonomikai un palielinoties ekonomiskām aktivitātēm, ĀTI plūsmas strauji pieauga[[1]](#footnote-1). Ienākošo ĀTI apjoms 2010.gadā bija četras reizes lielāks nekā 2009.gadā, savukārt 2011.gadā ĀTI plūsmas gandrīz četras reizes pārsniedza iepriekšējā gada rādītāju un sasniedza 5,1% no IKP. 2012.gadā un 2013.gadā piesaistīto ĀTI apjoms bija nedaudz mērenāks nekā iepriekšējos gados un sasniedza attiecīgi 3,9% un 2,6% no IKP. Savukārt 2014.gadā ĀTI neto ieplūde Latvijā bija visai mērena un sasniedza 1,5% no IKP. Galvenokārt to noteica ieguldījumu samazināšanās uzņēmumu pašu kapitālā, ko daļēji kompensēja reinvestētās peļņas pieaugums.

6.attēls

**Neto ĀTI plūsmas Latvijā un uz TUA attiecināmie ieguldījumi, milj. *euro***

*Avots: Latvijas Banka, PMLP*

*Piezīme: 2015.gadā uzrādītas neto ĀTI Latvijā par 1.ceturksni*

Pēc būtiska ĀTI ieplūdes Latvijā samazinājuma 2009. un 2010.gadā, tās atkal ievērojami pieauga 2011.gadā. Tajā pašā laikā pieauga arī ar TUA saistīto ieguldījumu apmērs attiecībā uz ĀTI (skatīt 6.attēlu), 2014.gadā pārsniedzot ĀTI. 2015.gada 1.pusgadā ĀTI kopapjoms ir pārsniedzis pusi no 2014.gada apjoma, taču uz TUA attiecināmie ieguldījumi ievērojami samazinājušies. Jāņem vērā fakts, ka absolūti lielāko daļu no uz TUA attiecināmajiem ieguldījumiem veidoja ieguldījumi nekustamajā īpašumā. Jāatzīmē, ka par šīm investīcijām Latvija konkurē ar citām ES valstīm (piemēram, Ungāriju, Čehiju, Bulgāriju) un it īpaši sava reģiona valstīm[[2]](#footnote-2). Vienlaikus jāņem vērā, ka vairākās Eiropas Savienības valstīs darbojas līdzīgas biznesa investoru imigrācijas programmas, kas ir vērā ņemams finanšu piesaistes instruments. Līdzšinējais investīciju programmas regulējums ir pozitīvi ietekmējis investīciju pieplūdi Latvijā.

# 3. Ārvalstu investoru valstiskā piederība

Kopumā TUA ir pieprasījuši 58 valstu pilsoņi. Ņemot vērā Latvijas ģeogrāfisko izvietojumu, vēsturi un ar daudzām trešajām valstīm salīdzinoši augsto dzīves līmeni, attiecīgās Imigrācijas likuma normas galvenokārt ir piesaistījušas investorus no bijušajām Padomju Savienības republikām. Aptuveni 90% no visām TUA ir pieprasījuši šo valstu investori. Ārpus bijušās Padomju Savienības teritorijas lielākā investoru interese ir no Ķīnas (1 315 jeb 8% TUA pieprasījumu), Izraēlas (73 TUA pieprasījumi) un ASV (52 TUA pieprasījumi). Sākot no 2013.gada, straujš TUA pieprasījumu pieaugums vērojams no Ķīnas valsts piederīgo puses. Ja 2010.-2012.gadā kopā tika saņemti 136 TUA pieteikumi, tad 2013.gadā un 2014.gadā kopā – 1 114 pieteikumi, tādējādi Ķīnai kļūstot par otro nozīmīgāko investoru izcelsmes valsti pēc Krievijas. 2015.gadā gan pieprasījumu skaits no Ķīnas pilsoņiem ir būtiski samazinājies Imigrācijas likumā veikto grozījumu dēļ – pieteikumus iesniegušas tikai 65 personas (2014.gadā – 669).

No paaugstināta terorisma riska valstu[[3]](#footnote-3) pilsoņiem saņemtais pieteikumu skaits (kopā 227 investoru un viņu ģimenes locekļu pieteikumi) veido 1,4% no kopējā saņemto pieteikumu skaita.

Ziņojuma 1., 2. un 3. pielikumā ir sniegta detalizētāka informācija par investoru un viņu ģimenes locekļu iesniegto pieteikumu skaitu, izsniegtajām un anulētajām termiņuzturēšanās atļaujām un personu pilsonības valstīm.

7. attēls

**Ārvalstu investoru (TUA pieteicēju) sadalījums pēc valstiskās piederības**

**(07.2010.-06.2015.)**

*Avots: PMLP*

# 4. Investīcijas nekustamajos īpašumos

Saskaņā ar Imigrācijas likuma 23.panta pirmās daļas 29.punktā noteikto Latvijā TUA var iegūt trešo valstu pilsoņi, kuri iegādājušies un kuriem pieder viens funkcionāli saistīts apbūvēts nekustamais īpašums, kura vērtība ir ne mazāka par 250 000 *euro.* Šāds nosacījums, kas paaugstina iegādājamā nekustamā īpašuma vērtību un nosaka to, ka ir TUA saņemšanai kvalificējas tikai viens, nevis vairāki nekustamie īpašumi, ir spēkā no 2014.gada 1.septembra, kad spēkā stājās 2014.gada 8.maija grozījumi Imigrācijas likumā. Minētie grozījumi turklāt paredz, ka pirms TUA saņemšanas ārzemniekam jāveic maksājums valsts pamatbudžeta programmai „Ekonomikas attīstības programma” atvērtajā valsts pamatbudžeta izdevumu kontā Valsts kasē 5% apjomā no iegādātā nekustamā īpašuma vērtības.

No 2010.gada 1.jūlija līdz 2015.gada 30.jūnijam TUA pieteikumos ir attiecināti darījumi Latvijas nekustamā īpašuma tirgū 1 093 milj. *euro* apmērā.

8.attēls

**TUA iesniedzēju – nekustamā īpašuma pircēju**

**ar TUA saistīto nekustamā īpašuma iegādes darījumu skaits sadalījumā pēc tā vērtības, *euro***

|  |  |
| --- | --- |
|  |  |
| **01.07.2010.-31.12.2013.***Avots: PMLP***01.01.2015.-30.06.2015.***Avots: PMLP* | **01.01.2014.-31.12.2014.***Avots: PMLP***sadalījums pēc valstiskās piederības** **(01.07.2010.-30.06.2015.)***Avots: PMLP* |

TUA iesniedzēju – nekustamā īpašuma pircēju – ar TUA saistīto nekustamā īpašuma iegādes darījumu skaits sadalījumā pēc tā vērtības parāda, ka laika posmā no 2010.gada jūlija līdz 2013.gada decembrim lielākā daļa darījumu (74%) notika robežās no 125 tūkst. *euro* līdz 250 tūkst. *euro*, bet darījumu virs 250 tūkst. *euro* īpatsvarsbija 16%. 2014.gadā darījumu īpatsvars par nekustamā īpašuma iegādes summu robežās no 150 tūkst. *euro* līdz 250 tūkst. *euro* samazinājās līdz 71%, vienlaicīgi pieaugot darījumu īpatsvaram virs 250 tūkst. *euro* līdz 20%. 2015.gada 1.pusgadā darījumu īpatsvars virs 250 tūkst. *euro* ir 50%. Šis pieaugums ir saistīts ar grozījumiem Imigrācijas likumā, kas stājās spēkā 2014.gada 1.septembrī un noteica, ka TUA par nekustamā īpašuma iegādi var saņemt, ja ir iegādāts viens nekustamais īpašums par pirkuma summu, kas nav mazāka par 250 tūkst. *euro*. Tajā pašā laikā, to darījumu, kuru iegādes summas ir zem 250 tūkst. *euro*, īpatsvars 2015.gada 1.pusgadā ir 50%. Tas ir izskaidrojams ar to, ka šie 2015.gadā TUA saņemšanai uzrādītie darījumi par nekustamā īpašuma iegādi ir notikuši pirms 2014.gada 1.septembra un uz tiem nevar attiecināt jaunos grozījumus.

Ārvalstnieki dod priekšroku investīcijām nekustamajā īpašumā vairāku iemeslu dēļ:

* investīcijas nekustamajā īpašumā tiek uzskatītas par vienu no drošākajiem investīciju veidiem;
* iespēja diferencēt savu aktīvu saglabāšanu;
* TUA saņemšanas un reģistrācijas process ir vienkāršāks nekā, piemēram, veicot investīcijas kapitālsabiedrības pamatkapitālā, jo nav nepieciešams nodrošināt uzņēmuma sekmīgu darbību; vienīgais priekšnosacījums TUA saglabāšanai ir savlaicīga nekustamā īpašuma nodokļa samaksa.

Jāatzīmē, ka aizvien vairāk valstu piedāvā iespēju piešķirt TUA trešo valstu pilsoņiem, kas iegādājas nekustamo īpašumu (piemēram, Grieķija, Portugāle[[4]](#footnote-4)).

Kā liecina nekustamā īpašuma tirgus dati[[5]](#footnote-5), tad attiecīgās Imigrācijas likuma normas daļēji aktivizēja tirgu un bija par iemeslu tam, ka nekustamo īpašumu darījumu skaitam bija tendence pieaugt, sākot no 2011.gada līdz pat 2014.gada 1.septembrim. Kopš 2011.gada pieauga gan ārvalstnieku veikto darījumu skaits, gan veikto darījumu kopējā vērtība.

9.attēls

**TUA saņēmušo ārvalstnieku darījumi pret visiem zemesgrāmatā reģistrētajiem pirkuma līgumiem**(kreisā ass – darījumu skaits tūkstošos; labā ass – darījumu summa milj. eiro)

\*līdz 30.06.2015, TUA investīciju summa līdz 11.08.2015

*Avots: PMPL, VZD, Latio*

Kopš 2014.gada 1.septembra ārvalstnieku veikto darījumu skaits ir samazinājies līdz 181 personai, kas saņēmusi TUA par ieguldījumu nekustamajā īpašumā. Salīdzinot 2014.gada 1.pusgadu un 2015.gada 1.pusgadu, TUA investīciju summa nekustamajos īpašumos ir samazinājusies no 178,09 milj. *euro* līdz 37,7 milj. *euro*, t.i. par 79%. Tāpat, saskaņā ar VVDZ datiem, zemesgrāmatā reģistrēto pirkuma līgumu skaits 2015.gada 1.pusgadā, salīdzinājumā ar atbilstošo periodu 2014.gadā, ir samazinājies par 4%, bet noslēgto darījumu kopējā summa samazinājusies no 848 293,22 tūkst. *euro* līdz 586 352,16 tūkst. *euro*, t.i. par 31%.

Saskaņā ar SIA “Latio” 2014.gada mājokļu tirgus pārskatu, kopš grozījumiem Imigrācijas likumā, kas stājās spēkā 2014.gada 1.septembrī, krasi samazinājās ārzemnieku pieprasījums pēc dzīvokļu iegādes. Nerezidentu darījumu īpatsvars Rīgas jauno dzīvokļu tirgū gan pēc skaita, gan kopējās summas 2014.gadā bija uz pusi mazāks – attiecīgi 44% un 47%. Nerezidentu īpatsvars jauno dzīvokļu pirkuma darījumos no 50-70% gada vidū saruka līdz 15-20% gada pēdējos mēnešos. Nerezidentu īpatsvars centra dzīvokļu pirkuma darījumos no 44% 2014.gada augustā saruka līdz pat 14-17% gada pēdējos mēnešos. Neraugoties uz ārvalstu pircēju skaita samazināšanos, 2014.gada 4.ceturksnī kopējais pirkuma darījumu skaits Rīgas centra dzīvokļu segmentā bija gada pirmo ceturkšņu līmenī. Tāpat TUA saņemšanas nosacījumu izmaiņas kopš 2014.gada rudens samazināja ārzemju pircēju pieprasījumu pēc savrupmājām cenu kategorijā līdz 200 tūkst. *euro*[[6]](#footnote-6).

Saskaņā ar SIA “Latio” 2015.gada I. ceturkšņa mājokļu tirgus pārskatu, 2015.gada 1. ceturksnī mājokļu tirgus noskaņojumu turpināja ietekmēt vairāki negatīvi faktori, piemēram, neskaidrības ar “nolikto atslēgu” principa ieviešanu un pērn pieņemtās izmaiņas Imigrācijas likumā par termiņuzturēšanās atļauju iegūšanas nosacījumu maiņu. Janvārī tika piedzīvots būtisks tirgus aktivitātes kritums, taču februārī un martā segmentos, kuros dominē darījumi ar rezidentiem, tā atgriezās 2014.gada līmenī. Pēc izmaiņām Imigrācijas likumā turpinājās nerezidentu pieprasījuma kritums Latvijas mājokļu tirgū, bet Krievijas pilsoņu interesi vēl vairāk samazināja ģeopolitisko notikumu eskalācija un rubļa vērtības samazināšanās. Uz nerezidentiem orientētajos segmentos pieprasījuma samazināšanās dēļ cenas piedzīvoja pirmo kritumu kopš krīzes zemākā punkta 2009.gadā. Ekskluzīvajā segmentā tas bija 10-15% robežās, centra dzīvokļiem 7-10%, bet dzīvokļiem jaunajos projektos mikrorajonos 5-7% apmērā. Neskatoties uz saspīlēto tirgus situāciju, tipveida dzīvokļu vidējā kvadrātmetra cena gada laikā pieauga par 7%. Darījumu skaita ziņā, salīdzinājumā ar 2014.gada attiecīgo periodu, izaugsmi nomainīja kritums – Rīgā darījumu skaits samazinājās par 4%, bet pārējā valsts teritorijā tikai par 0,7%, jo reģioni mazāk izjuta nerezidentu aktivitātes samazināšanos.[[7]](#footnote-7) Tajā pašā laikā atsevišķos novados, kuros pirms pēdējām TUA izsniegšanas nosacījumu izmaiņām nerezidentu aktivitāte bija augsta, darījumu skaits ir būtiski samazinājies, piemēram, Ozolnieku novadā šādu nerezidentu pieteikumu skaits ir samazinājies no 111 2014.gadā līdz 4 2015.gada 1.pusgadā.

Saskaņā ar LANĪDA sniegto informāciju, jauno projektu tirgus Rīgā 2014.gadā bija mērāms aptuveni 70 milj. *euro* lielumā, no tiem nerezidentu pieprasījuma īpatsvars bija – ~50 milj. *euro*. Kopš 2014.gada septembra vidējais darījumu skaits mēnesī jaunajos projektos ir nokrities par 80%.

Saskaņā ar SIA “Latio” tirgus pārskatiem par 2014.gadu un 2015.gada 1.ceturksni, nerezidentu darījumu īpatsvars Rīgas jauno dzīvokļu tirgū gan pēc skaita, gan kopējās summas 2014.gadā bija mazāks par pusi – attiecīgi 44% un 47%. Darījumi ar jaunajiem dzīvokļiem 2014.gadā veidoja 22.5% no kopējā Rīgas dzīvokļu darījuma skaita. Nerezidentu īpatsvars jauno dzīvokļu pirkuma darījumos no 50-70% gada vidū saruka līdz 15-20% gada pēdējos mēnešos[[8]](#footnote-8). 2015.gada 1.ceturksnī, salīdzinot ar 2014.gada 1.ceturksni, darījumu skaits samazinājies par 44%, bet kopējā darījumu summa par 47%. Jauno dzīvokļu tirgus bija nogaidoši stabils – vidēji 80 līdz 90 darījumi par kopējo summu aptuveni 8 milj. *euro* mēnesī. Nerezidentu īpatsvars, salīdzinot ar iepriekšējo ceturksni, pieauga par 11 procentpunktiem[[9]](#footnote-9).

2015.gada 1.ceturksnī jauno dzīvokļu tirgus Jūrmalas pilsētā galvenie dzīvokļu pircēji ir ārvalstnieki, kas pērk dzīvokļus, galvenokārt, jaunajos dzīvokļu projektos. 2015.gada pirmajos piecos mēnešos Jūrmalā reģistrēti tikai 485 pirkuma-pārdošanas gadījumi, kas ir par 32% mazāk nekā attiecīgajā periodā 2014.gadā. Nekustamo īpašumu tirgu negatīvi ietekmē arī tas, ka īpašumu cenas tiek mākslīgi paaugstinātas, lai sasniegtu Imigrācijas likumā noteikto nekustamā īpašuma vērtību iegādes brīdī un varētu saņemt TUA.[[10]](#footnote-10)

Jauno projektu attīstītāji pēc Imigrācijas likuma normu stāšanās spēkā 2010.gadā rēķinājās ar ārvalstnieku interesi par nekustamo īpašumu iegādi un līdz ar to tika veidots atbilstošs piedāvājums[[11]](#footnote-11). Šobrīd nekustamo īpašumu tirgū valda nogaidoša attieksme, un visos segmentos tirgus pārorientējas uz vietējiem pircējiem, iespēju robežās koriģējot piedāvājuma cenas un savus biznesa plānus.[[12]](#footnote-12)

Saskaņā ar VZD sniegto informāciju personu, kuras pret nekustamā īpašuma iegādi ir saņēmušas TUA, īpašumā ir aptuveni 10 000 nekustamā īpašuma objektu.

Analizējot ārzemnieku iegādāto nekustamo īpašumu atrašanās vietu, jāsecina, ka saglabājas arī iepriekšējos gados novērotā tendence, ka galvenokārt īpašums atrodas Rīgā, Jūrmalā un tajā Rīgas plānošanas reģiona teritorijā, kas izvietota tuvāk Rīgai un Jūrmalai, tikmēr pārējos plānošanas reģionos un attālākajā Rīgas plānošanas reģiona teritorijā nekustamo īpašumu iegāde nav bijusi tik intensīva. Vismazāk īpašumu iegādāts Latgales un Kurzemes plānošanas reģionos.

TUA saņemšanai nepieciešamā minimālā ieguldījuma apmēra maiņa nekustamā īpašuma iegādes gadījumā ir samazinājusi darījumu skaitu ārpus Rīgas un Pierīgas (Jūrmala un Babītes, Mārupes, Olaines, Ķekavas, Baldones, Salaspils, Ikšķiles, Stopiņu, Ropažu, Garkalnes, Ādažu, Carnikavas un Saulkrastu novadi). 2015.gadā apstiprināti vien 17 TUA pieteikumi (16,4%), kur nekustamais īpašums iegādāts ārpus Rīgas un Pierīgas. Savukārt šādu darījumu īpatsvars bija arī 2014.gada pirmajos astoņos mēnešos – 18,2%.

Viena nekustamā īpašuma pirkuma darījuma vidējā vērtība Rīgā un Jūrmalā pārsniedz Imigrācijas likumā noteikto minimālo darījuma vērtību un ir vidēji 330 tūkst. *euro*, kamēr pārējās administratīvajās teritorijās, izņemot atsevišķus gadījumus, ir tuva minimālajai darījuma vērtībai.

Ņemot vērā datus par ārvalstnieku veikto darījumu skaitu[[13]](#footnote-13) un šo darījumu kopējo vērtību, var secināt, ka ne visos gadījumos ārvalstnieki, kas iegādājušies nekustamo īpašumu Latvijā, ir vērsušies ar lūgumu piešķirt TUA.

Attiecībā par ietekmi uz kadastrālo vērtību – pašreiz veiktie darījumi kadastrālo vērtību neietekmē, jo ārvalstnieku darījumu ietekme ir tikai uz ekskluzīvo un jauno īpašumu segmentu Rīgā un Jūrmalā. Minētie darījumi netiek izmantoti sērijveida dzīvokļu un neekskluzīvo mājokļu kadastrālo vērtību bāzes izstrādē. Citos segmentos ārvalstnieku ietekme uz tirgu ir nebūtiska, līdz ar to nav ietekme šobrīd uz kadastrālām vērtībām.

Vienlaikus jāatzīmē, ka ir novērojama arī netieša TUA saņēmēju ietekme uz tautsaimniecību viņiem un viņu ģimenes locekļiem iesaistoties uzņēmējdarbībā Latvijā. Daļa no nerezidentiem (vai to ģimenes locekļi), kas saņēmuši TUA iegādājoties nekustamo īpašumu Latvijā, veic saimniecisko darbību. Šādi nerezidenti ieņem kādu amatu – ir valdes loceklis vai prokūrists, 451 Latvijā reģistrētos uzņēmumos, tai skaitā – 13 akciju sabiedrībās un 18 biedrībās. Kopumā šie uzņēmumi un biedrības 2015.gada 1.pusgadā ir nomaksājuši VID administrētos nodokļus 19,2 milj. *euro* apmērā, kas ir 56% no šādu uzņēmumu samaksāto nodokļu kopapjoma 2014.gadā.

Saskaņā ar LURSOFT datiem, apstiprināto TUA pieteikumu saņēmējiem pieder kapitāla daļas 348 Latvijā reģistrētos uzņēmumos. Kopumā šajos uzņēmumos 2014.gadā tika nodarbināti 398 darbinieki[[14]](#footnote-14) un kopējais uzņēmumu (t.sk. akciju sabiedrības) apgrozījums sasniedza aptuveni 85,25 milj. *euro*, 2014.gadā ar peļņu strādāja 66 uzņēmumi, bet ar zaudējumiem – 154. 2015.gada 1.pusgadā šajos uzņēmumos tika nodarbināti 598 darbinieki.

10.attēls

|  |
| --- |
| **Uzņēmumu, kuros TUA iesniedzējiem – ieguldītājiem nekustamajā īpašumā, pieder īpašumtiesību daļas** |
| **sadalījums pēc to dibināšanas gada***Avots: LURSOFT* | **sadalījums pēc darbības jomas** *Avots: LURSOFT*  |

No uzņēmumiem, kuros apstiprināto TUA pieteikumu iesniedzējiem (ieguldītāji nekustamajā īpašumā) pieder īpašumtiesību daļas, vairāk kā puse no tiem, kuri norādījuši darbības veidu (54% no visiem uzņēmumiem, kas norādījuši pamatdarbības veidu) sniedz komercpakalpojumus (no tiem 22% ir saistīti ar darījumiem ar nekustamajiem īpašumiem). Savukārt 21% uzņēmumu pamatdarbības veids ir vairumtirdzniecība vai mazumtirdzniecība. Kā pamatdarbības veidu – apstrādes rūpniecību ir norādījuši vien 10 uzņēmumi, t.i. 6,5% no tiem uzņēmumiem, kas ir norādījuši pamatdarbības veidus. Pēc apgrozījuma 2014.gadā lielākie no tiem darbojās tādās apakšnozarēs kā koka izstrādājumu ražošana, papīra un kartona izstrādājumu ražošana, detaļu un piederumu ražošana mehāniskajiem transportlīdzekļiem, pārējo neorganisko ķīmisko pamatvielu ražošana.

# 5. Finanšu investīcijas kredītiestādē

Imigrācijas likuma 23.panta pirmās daļas 30.punkts paredz piešķirt TUA trešo valstu pilsoņiem, kuri ieguldījuši vismaz 280 tūkstošus *euro* Latvijas kredītiestādes pakārtotajās saistībās. No 2014.gada 1.septembra papildus šim ieguldījumam TUA pieprasītājiem jāveic maksājums valsts pamatbudžeta programmai “Ekonomikas attīstības programma” atvērtajā valsts pamatbudžeta izdevumu kontā 25 000 *euro* apmērā. Jaunā regulējuma ietekmē TUA pieprasītāju skaits saskaņā ar šo Imigrācijas likuma normu ir samazinājies – no 2014.gada 1.septembra līdz 2015.gada 30.jūnijam TUA pieteikumus iesnieguši tikai 32 investori. Salīdzinot ar atbilstošu laikposmu – no 2013.gada 1.septembra līdz 2014.gada 30.jūnijam, kad pieteikumus iesniedza 198 investori, vērojams pieteikumu skaita samazinājums par 84%.

Attiecīgās Imigrācijas likuma normas ietvaros kopš 2010.gada 1.jūlija Latvijas kredītiestāžu pakārtotajās saistībās veikti 459 ieguldījumi 148,0 milj. *euro* apmērā, kur 98% no darījumu skaita ir intervālā no 250 līdz 500 tūkst. *euro[[15]](#footnote-15)*.

Investīcijām kredītiestādes pakārtotajās saistībās ir divas svarīgas priekšrocības:

* ļoti ātrs un salīdzinoši vienkāršs variants TUA saņemšanai;
* procentu likmes – tas nozīmē, ka investors saņem regulāru un stabilu atdevi no saviem ieguldījumiem.

Saskaņā ar AS “ABLV Bank” sniegto informāciju 2015.gada pirmajos septiņos mēnešos TUA par investīcijām AS “ABLV Bank” (subordinētie aizdevumi) ir saņēmis tikai viens bankas klients (izskatīšanā vēl 2 pieteikumi). Salīdzinājumā, 2014.gada pirmajos septiņos mēnešos šāda veida TUA saņēma 10 bankas klienti. Banka pauž viedokli, ka šis samazinājums saistīts ar plašsaziņas līdzekļos plaši apspriesto programmas slēgšanu un jau izsniegto TUA anulēšanu Krievijas pilsoņiem.

11.attēls

|  |
| --- |
| **TUA iesniedzēju – ieguldītāju kredītiestādes pakārtotajās saistībās**  |
| **sadalījums pēc valstiskās piederības** **(07.2010.-06.2015.)***Avots: PMLP* | **veikto ieguldījumu apjoms sadalījumā pa kredītiestādēm (07.2010.-06.2015.)***Avots: PMLP* |

Bez ieguldījumiem kredītiestāžu pakārtotajās saistībās, daļa no šiem nerezidentiem, kas saņēmuši TUA Latvijā, ir iesaistījušies saimnieciskajā darbībā – tie ieņem kādu amatu 30 Latvijā reģistrētos uzņēmumos un tiem pieder kapitāla daļas 34 Latvijā reģistrētos uzņēmumos. Kopumā šo uzņēmumu 2015.gada 1.pusgadā samaksāto VID administrēto nodokļu kopapjoms bija ar negatīvu zīmi (-85 tūkst. *euro*). 2014.gadā šādi uzņēmumi kopā valsts kopbudžetā iemaksāja VID administrētos nodokļus 1,1 milj. *euro* apjomā.

12.attēls

|  |
| --- |
| **Uz TUA iesniedzējiem – ieguldītājiem kredītiestāžu pakārtotajās saistībās attiecināmo (pieder īpašumtiesību daļas)** |
| **uzņēmumu sadalījums pēc to dibināšanas gada***Avots: LURSOFT* | **uzņēmumu sadalījums pēc darbības jomas** *Avots: LURSOFT*  |

To uzņēmumu, kuros TUA iesniedzējiem pieder daļas, apgrozījums 2014.gadā sasniedza 4,6 milj. *euro* un tajos tika nodarbināti 44 darbinieki[[16]](#footnote-16), no tiem vienā uzņēmumā – 23 darbinieki, 21 uzņēmumā nav bijis neviens darbinieks. Saskaņā ar LURSOFT datiem no tām ar peļņu 2014.gadu noslēguši 7 uzņēmumi, bet ar zaudējumiem – 13. Lielākais apgrozījums un darbavietu skaits bija uzņēmumiem, kuru darbība ir saistīta ar operācijām ar nekustamo īpašumu.

# 6. Ieguldījumi kapitālsabiedrību pamatkapitālā un valdes locekļi

Salīdzinājumā ar Imigrācijas likuma normām par nekustamā īpašuma iegādi un ieguldījumiem kredītiestāžu pakārtotajās saistībās, ieguldījumus kapitālsabiedrību pamatkapitālā vai amatu ieņemšanu Latvijā reģistrētos uzņēmumos kā pamatojumu TUA saņemšanai sākotnēji izmantoja retāk, pieprasījumu skaitam palielinoties 2012.-2014.gadā, kad šis ieguldījumu veids pieteikumu skaita ziņā pārsniedza sākotnēji par ieguldījumiem pamatkapitālā biežāk izmantoto investīciju veidu – ieguldījumu kredītiestādes pakārtotajās saistībās. 2015.gadā pieteikumu skaits ir samazinājies, tāpat kā citos ieguldījumu veidos – ja 2014.gada laikā tika saņemti 178 pieteikumi, tad 2015.gada pirmajā pusgadā – tikai 49. Attiecīgās Imigrācijas likuma normas ietvaros kopš 2010.gada 1.jūlija kapitālsabiedrību pamatkapitālā veikti ieguldījumi 148,0 milj. *euro* apmērā 418 Latvijā reģistrētās kapitālsabiedrībās, kas ir tikai 5,39% no kopējiem attiecinātajiem ieguldījumiem, tāpēc TUA izsniegšanu pret ieguldījumiem kapitālsabiedrību pamatkapitālā pašlaik joprojām var vērtēt tikai kā vienu no stimuliem, kas sniedz ieguldījumu ārvalstu investīciju piesaistei reālajā sektorā.

Imigrācijas likuma 23.panta pirmās daļas 28.punkts paredz, ka ārzemnieks ir tiesīgs pieprasīt TUA uz laiku, ja viņš veicis ieguldījumu esošas kapitālsabiedrības pamatkapitālā, to palielinot, vai veicis ieguldījumu jaundibinātas kapitālsabiedrības pamatkapitālā. Imigrācijas likums paredz vairākus ieguldījumu variantus – veikt ieguldījumu 35 tūkst. *euro* apmērā kapitālsabiedrībā, kura nodarbina ne vairāk kā 50 darbiniekus, kuras gada apgrozījums vai gada bilance nepārsniedz 10 milj. *euro* un kura saimnieciskā gada laikā kopā valsts budžetā un pašvaldības budžetā nodokļos samaksā ne mazāk kā 40 tūkst. *euro*. No 2014.gada 1.janvāra ir spēkā grozījumi Imigrācijas likumā, kas šāda veida ieguldījuma veikšanas gadījumā pieļauj TUA izsniegšanu ne vairāk kā trīs ārzemniekiem, tādējādi izslēdzot iespēju, ka praktiski neierobežots skaits ārzemnieku var saņemt uzturēšanās atļauju, veicot nelielu ieguldījumu uzņēmumā, kurš veic formālu nodokļu nomaksu 40 000 *euro* apjomā gada laikā. Otra veida ieguldījums attiecas uz kapitālsabiedrībām, kuras nodarbina vairāk nekā 50 darbinieku un kuru gada apgrozījums vai gada bilance pārsniedz 10 milj. *euro*. Šādā gadījumā ieguldījumam jābūt vismaz 150 000 *euro* apmērā.

13.attēls

**Ar TUA saistītie ieguldījumi kapitālsabiedrību pamatkapitālā**

\*TUA pieteicējiem un to ģimenes locekļiem kopā

*Avots: PMLP*

Ar TUA saistīto ieguldījumu kapitālsabiedrībās apjoms, tāpat kā pieteikumu skaits, pakāpeniski pieauga sākot no 2010.gada, augstāko līmeni sasniedzot 2013.gadā, kad investīciju apjoms bija 29,3 milj. *euro*. Pēc grozījumiem Imigrācijas likumā, kas stājās spēkā 2014.gada 1.janvārī un noteica, ka turpmāk par šāda ieguldījuma veikšanu kapitālsabiedrību pamatkapitālā TUA var izsniegt ne vairāk kā trīs ārzemniekiem, investīciju kopējais apjoms 2014.gadā kritās līdz 18,8 milj. *euro.* Tā piemēram, 2014.gadā 70% gadījumu ieguldījumu apmērs nepārsniedza 36 tūkst. *euro*.

Ja salīdzina pieteikumu skaitu, kas saistīti ar ieguldījumiem mazajās un vidējās kapitālsabiedrībās (ieguldījuma apmērs nedrīkst būt mazāks par 35 000 *euro*) un lielajās kapitālsabiedrībās (ieguldījuma apmērs nedrīkst būt mazāks par 150 000 *euro*), jāsecina, ka absolūti lielākajā vairumā gadījumu ieguldījumu apmērs ir mazāks par 150 000 *euro* (2015.gada 1.pusgadā – 94%, 2014.gadā – 87%). Vairumā gadījumu ieguldījuma apmērs ir vienāds vai tuvu likumā noteiktajam minimālajam ieguldījuma apmēram.

Kā liecina PMLP dati, tad nedaudz vairāk nekā puse (58,5%) no ārvalstu investoriem, kas veikuši ieguldījumu kapitālsabiedrībās, to darījuši tuvu minimālajai pieļaujamai ieguldījumu summai, savukārt 6,5% no ārvalstu investoriem ir veikuši ieguldījumus kapitālsabiedrību pamatkapitālā vairāk nekā 150 tūkst. *euro* apmērā (skatīt 13.attēlu). Kopumā visā pārskata periodā no investīcijām kapitālsabiedrību pamatkapitālā 67,4% gadījumu kapitālsabiedrības pamatkapitālā ieguldījumu veicis viens TUA pieteicējs, 19,4% gadījumu – divi TUA pieteicēji, 7,9% gadījumu – trīs TUA pieteicēji. Lielāks TUA pieteicēju skaits (virs 3) vienā uzņēmumā ir 5,3% gadījumu, tai skaitā vienā uzņēmumā ir investējuši 27 TUA pieteicēju, bet divos uzņēmumos – 12 TUA pieteicēji.

Lai arī kopējais investīciju apjoms, kas tiek ieguldīts uzņēmumu pamatkapitālā, sākotnēji katru gadu palielinājās – no 3,6 milj. *euro* 2011.gadā līdz 29,3 milj. *euro* 2013.gadā. Savukārt, no 2014.gada vērojams ieguldījumu līmeņa samazinājums, ko var izskaidrot ar vairākiem grozījumiem Imigrācijas likumā, kas paredzēja ierobežot investoru skaitu uzņēmumos, kuru bilance un/vai apgrozījums nepārsniedz 10 milj. *euro* un kuros nodarbināti ne vairāk kā 50 darbinieki, kā arī – noteikt nodokļu samaksas kritēriju, kas nav atkarīgs no veiktās investīcijas summas (iepriekš ieguldījumiem, kas sasniedza vismaz 150 000 *euro*, netika noteikts nodokļu samaksas kritērijs). Ievērojot iepriekš minēto, 2014.gadā kopējās investīcijas uzņēmumu pamatkapitālā samazinājās līdz 18,8 milj. *euro* jeb par 35,8%, salīdzinot ar 2013.gadu), bet 2015.gada 1.pusgadā – samazinājās līdz 5,4 milj. *euro.*

Saskaņā ar LURSOFT sniegtajiem datiem vidējā naudas summa, ko valsts kopbudžetā iemaksā viens uzņēmums (atskaitot no budžeta atmaksāto vai atmaksājamo nodokļu summu), kurš nodarbina ne vairāk kā 50 darbiniekus un kura gada apgrozījums un gada bilance nepārsniedz 10 milj. *euro,* ir 22,4 tūkst. *euro.* Vidējā naudas summa, ko valsts kopbudžetā iemaksā viens uzņēmums (atskaitot no budžeta atmaksāto vai atmaksājamo nodokļu summu), kurš atbilst vismaz vienai no trīs pazīmēm – nodarbina vairāk kā 50 darbinieku, gada apgrozījums un/vai gada bilance pārsniedz 10 milj. *euro* –ir 1,3 milj. *euro.*

Jāatzīmē, ka šīs investīcijas ieplūst reālajā ekonomikā, risinot uzņēmumu pašu finanšu trūkumu, veicinot uzņēmumu attīstību, inovāciju ieviešanu, tādējādi kāpinot to konkurētspēju.

14.attēls

|  |
| --- |
| **TUA iesniedzēju – ieguldītāju kapitālsabiedrību pamatkapitālā** |
| **veikto ieguldījumu skaits sadalījumā pēc to apjoma (07.2010.-06.2015.)***Avots: PMLP* | **sadalījums pēc valstiskās piederības** **(07.2010.-06.2015.)***Avots: PMLP* |

Nerezidentiem, kuri veikuši ieguldījumu kapitālsabiedrībās un pieteikušies TUA, pieder īpašumtiesību daļas 292 Latvijā reģistrētos uzņēmumos[[17]](#footnote-17). No šiem uzņēmumiem, 89 uzņēmumi[[18]](#footnote-18) 2014.gadu ir noslēguši ar peļņu, bet 142 – ar zaudējumiem. Kopējais uzņēmumu apgrozījums 2014.gadā bija 141,6 milj. *euro* un kopā nodarbināti tika 1 557 darbinieki.

15.attēls

|  |
| --- |
| **Uz TUA iesniedzējiem – ieguldītājiem kapitālsabiedrību pamatkapitālā** **attiecināmo** **(pieder īpašumtiesību daļas)** |
| **uzņēmumu sadalījums pēc to dibināšanas gada***Avots: LURSOFT* | **uzņēmumu sadalījums pēc darbības jomas** *Avots: LURSOFT*  |

No šiem uzņēmumiem, kuros TUA saņēmējiem pieder daļas, vairums darbojas pakalpojumu sfērā – vairumtirdzniecībā, restorānu biznesā, izmitināšanas pakalpojumos, finanšu starpniecībā, operācijās ar nekustamo īpašumu, profesionālajos un tehniskajos pakalpojumos (juridiskie pakalpojumi, grāmatvedība).

Minētie TUA pieteicēji 2015.gadā ieņem arī kādu amatu 137 Latvijā reģistrētos uzņēmumos. Šie uzņēmumi kopumā 2015.gada 1.pusgadā ir nomaksājuši VID administrētos nodokļus 3,4 milj. *euro* apmērā, kas ir par 12% mazāk nekā 2014.gadā.

Uzņēmumi, kuros apstiprinātu TUA pieteicējiem pieder īpašumtiesību daļas, 2015.gada 1.pusgadā ir samaksāto un VID administrēto nodokļu kopsumma ir 7,9 milj. *euro*. 2014.gadā šī summa bija 10,9 milj. *euro*, bet 2013.gadā – 7,9 milj. *euro*.

Ja vērtē tikai kapitālsabiedrības, kuru pamatkapitālā ārvalstnieki ir ieguldījuši, lai saņemtu TUA, tad jāsecina, ka 2015.gada 1.pusgadā šīs kapitālsabiedrības ir samaksājušas valsts kopbudžetā VID administrētos nodokļus 17,5 milj. *euro* apmērā. 2014.gadā šī summa bija 38,4 milj. *euro* un 2013.gadā – 24,4 milj. *euro* apmērā. Samaksātais uzņēmuma ienākumu nodoklis šādām kapitālsabiedrībām bija attiecīgi 2013.gadā – 4,1 milj. *euro*, 2014.gadā – 15 milj. *euro* gadā (no tiem 13,4 milj. *euro* samaksāja AS “Aizkraukles banka”) un 2015.gada 1.pusgadā – 2,8 milj. *euro*. Vidējais nodarbināto skaits attiecināmajās kapitālsabiedrībās pieaudzis no 2 152 darbiniekiem 2013.gadā līdz 2 588 darbiniekiem 2015.gada 1.pusgadā.

Imigrācijas likuma **23.panta pirmās daļas 3.punktā** noteikts, ka ārzemnieks var pieprasīt termiņuzturēšanās atļauju uz pilnvaru termiņu, bet ne ilgāk kā uz pieciem gadiem, ja viņš ir komercreģistrā reģistrēts valdes vai padomes loceklis, prokūrists, administrators, likvidators vai personālsabiedrības biedrs, kam ir tiesības pārstāvēt personālsabiedrību, vai persona, kura pilnvarota pārstāvēt komersantu (ārvalsts komersantu) darbībās, kas saistītas ar filiāli, ja komercsabiedrība vai ārzemju komersanta filiāle ir ierakstīta komercreģistrā ne mazāk kā vienu gadu pirms uzturēšanās atļaujas pieprasīšanas, tā veic aktīvu saimniecisku darbību un tās darbība dod ekonomisku labumu Latvijas Republikai. Attiecībā uz sabiedrības ar ierobežotu atbildību komercreģistrā reģistrētu amatpersonu šo nosacījumu piemēro, ja sabiedrības ar ierobežotu atbildību pamatkapitāls ir ne mazāks par 2 800 *euro*.

2015.gada 1.jūlijā Latvijas Republikā uzturējās 810 personas ar derīgām TUA, kas izsniegtas personām kā komercreģistrā reģistrētām amatpersonām. Kopumā šīs personas šobrīd ieņem amatus 287 Latvijā reģistrētos uzņēmumos un biedrībās[[19]](#footnote-19) (tai skaitā 252 sabiedrībās ar ierobežotu atbildību, 24 akciju sabiedrībās, 10 biedrībās un ir 1 individuālais komersants) un tām pieder kapitāla daļas 137 Latvijā reģistrētos uzņēmumos, no kuriem 18% nodarbojas ar tirdzniecību un vairumtirdzniecību, 12% ar apstrādes rūpniecību un 15% nodarbojas ar nekustamā īpašuma attīstīšanu.

Uzņēmumi, kuros ir amatpersonas vai prokūristi, kas ir ieguvuši TUA pamatojoties uz Imigrācijas likuma 23.panta pirmās daļas trešo punktu, 2015.gada 1.pusgadā ir iemaksājuši valsts kopbudžetā VID administrētos nodokļus 87,4 milj. *euro* apmērā, kas ir 49% no 2014.gadā iemaksātās summas.

16.attēls

|  |
| --- |
| **Uz TUA iesniedzējiem – valdes vai padomes locekļiem, prokūristiem u.c. attiecināmo** **(pieder īpašumtiesību daļas)** |
| **uzņēmumu sadalījums pēc to dibināšanas gada***Avots: LURSOFT* | **uzņēmumu sadalījums pēc darbības jomas** *Avots: LURSOFT*  |

# 7. Ieguldījumi valsts vērtspapīros

No 2015.gada 1.janvāra spēkā stājies Imigrācijas likuma 23.panta pirmās daļas 31.punkts – iespēja pieprasīt termiņuzturēšanās atļauju uz laiku līdz pieciem gadiem, ja ārzemnieks iegādājas īpašam mērķim noteiktus bezprocentu valsts vērtspapīrus par nominālvērtību 250 000 *euro* un samaksā valsts budžetā 25 000 *euro.*

No 2015.gada 1.janvāra līdz 30.jūnijam termiņuzturēšanās atļaujas saskaņā ar īpašam mērķim noteiktu bezprocentu valsts vērtspapīru iegādi pieprasījuši 4 investori, tajā skaitā, 3 Krievijas Federācijas un viens Ukrainas pilsonis, kā arī seši viņu ģimenes locekļi.

 Pārskata periodā (līdz 2015.gada 30.jūnijam) īpašam mērķim noteikto bezprocentu valsts vērtspapīru emisijas rezultātā valsts parāds palielinājies par 250 000 *euro*, līdz ar to var uzskatīt, ka šis investīciju veids nav būtiski ietekmējis valsts parāda palielināšanos.

#

# 8. Ietekme uz tautsaimniecības reālo sektoru

Investīciju programmas ietvaros saņemtie naudas līdzekļi ir veicinājuši ekonomisko aktivitāšu palielināšanos un brīvās naudas līdzekļu daudzumu Latvijā. Attiecīgās Imigrācijas likuma normas ir radījušas pozitīvu ietekmi uz atsevišķām nozarēm – galvenokārt, uz finanšu un nekustamā īpašuma tirgu, kam Latvijā ienākošie finanšu līdzekļi ir ļāvuši mazināt krīzes izraisītās sekas.

Tiešo ieguvumu no investoriem izjūt arī tādas nozares kā tūrisms, izmitināšanas pakalpojumi, juridiskie pakalpojumi, apdrošināšana, namu apsaimniekošana, interjera un dizaina pakalpojumu sniedzēji un ražotāji, pārtika un ēdināšana, veselības aprūpe[[20]](#footnote-20).

Nerezidentu saimnieciskās darbības paplašināšanos īsumā var aprakstīt sekojoši – lielākā daļa nerezidentu, kurus piesaista iespēja saņemt TUA, atver savus kontus Latvijas komercbankās vai arī iegādājas nekustamo īpašumu. Ņemot vērā, ka likumā noteiktie ieguldījumu ir pietiekami augsti, to var atļauties turīgas personas.

No nekustamo īpašumu kompāniju (SIA “Latio”, SIA “Ober-haus”, SIA “BALSTS”) tirgus pārskatiem par 2015.gada 1. un 2.ceturksni secināms, ka 2014.gada 1.septembrī spēkā stājušies grozījumi Imigrācijas likumā ir atstājuši pozitīvu ietekmi mājokļu (privātmāju, dzīvokļu jaunajos projektos un dzīvokļu Rīgas centrā segmentos) pieejamību vietējam pircējam Rīgā. SIA “Latio” mājokļu tirgus pārskatā atzīmēts, ka 2015.gada 1.ceturksnī apmēram puse dzīvokļu jaunajos projektos Rīgā pārdoti pirmreizējā tirgū un tas savukārt liecinot, ka vietējiem pircējiem projektu attīstītāju piedāvājums ir kļuvis pieejamāks un atbilstošāks (2014.gadā tādu darījumu īpatsvars bija 37%). 67% jaunajos projektos pārdoto dzīvokļu darījumu summa bija līdz 100 000 *euro,* 2014.gadā šādu darījumu skaits bija apmēram 53%[[21]](#footnote-21). SIA “Ober-haus” tirgus pārskatā par 2015.gadu norādīts, ka, ņemot vērā izmaiņas Imigrācijas likumā un zemo pieprasījumu pēc dzīvokļiem virs 120 000 *euro,* tādi jauno projektu attīstītāji kā SIA “Hanner”, SIA “YIT” un SIA “NCC Mājas” fokusējas uz vietējiem pircējiem un to jaunajos projektos piedāvās mazākus un lētākus dzīvokļus.[[22]](#footnote-22) Nekustamo īpašumu kompānija SIA “BALSTS” tirgus apskatā par 2015.gada jūniju norāda, ka nekustamo īpašumu tirgus ir pielāgojies esošajai situācijai, pamazām sākot atkopties pēc darījumu skaita krituma 2014.gada otrajā pusgadā, un no septembra kļūs dinamiskāks un prognozējamāks[[23]](#footnote-23). SIA “Latio” mājokļu tirgus pārskatā par 2015.gada 1.ceturksni norāda, ka privātmāju segmentā vietējie pircēji Rīgā un galvaspilsētas tuvumā galvenokārt interesējas par savrupmājām ar cenu līdz 150 000 *euro[[24]](#footnote-24)*. Tādu grozījumu ieviešana, kas ļautu termiņuzturēšanās atļaujas iegūšanas nolūkos iegādāties nekustamos īpašumus vērtībā sākot no 125 000 *euro*, var izraisīt attiecīgā segmenta mājokļu cenu kāpumu un kļūt nepieejamas vietējam pircējam.

Saskaņā ar CSP apkopoto informāciju, 2015.gada 2.ceturksnī, salīdzinot ar 2014.gada 2.ceturksni, ēku būvniecības apjoms Latvijā saruka par 11,9%, ko veidoja būvniecības produkcijas apjoma samazinājums dzīvojamo māju būvniecībā par 16,7% un nedzīvojamo ēku būvniecībā par – 10,2%[[25]](#footnote-25).

17.attēls

**Ārvalstu nerezidentu saimnieciskās darbības paplašināšanās**

Privātpersonu piesaiste

(banku sektors)

Privātā biznesa administrēšana

(izmantojot ār-pakalpojumus – juridiskie pakalpojumi, grāmatvedība u.c.)

Pakalpojumu sniegšana

(tirdzniecība, loģistika, …)

Ražošana

*laiks*

Ar laiku pastāv iespēja, ka investors var izvēlēties pārvaldīt savu biznesu ārzemēs, izmantojot jau Latvijā sniegtos pakalpojumus, piemēram, juridiskos, grāmatvedības, apdrošināšanas u.c. pakalpojumus. Nākamie soļi ir reālās uzņēmējdarbības uzsākšana. Šādai shēmai no investora viedokļa ir svarīgi priekšnosacījumi – skaidrs tiesiskais regulējums, droša un uzņēmējdarbībai draudzīga vide u.c. faktori.

# 9. Ietekme uz finanšu sektoru

Vērtējot finanšu sektora ieguvumus no attiecīgajām Imigrācijas likuma normām, jāmin, ka kredītiestādes kā obligātie starpnieki TUA saņemšanas procesā (gan slēdzot līgumus par pakārtotajām saistībām, gan apkalpojot nekustamā īpašuma darījuma kontu) iegūst gan jaunus klientus, gan vērā ņemamu aktīvu pieplūdumu.

Latvijas imigrācijas programma laika posmā no 2010.gada līdz 2015.gada 30.jūnijam ir piesaistījusi investīcijas 1 313,3 milj. *euro* apmērā, no kurām uzņēmumu pamatkapitālā ir investēti tikai 70,8 milj. *euro* (5,39% no kopējā investīciju apjoma) un banku subordinētajos aizdevumos 148 milj. *euro* (11,27% no kopējā investīciju apjoma).

Imigrācijas likuma 23.panta pirmās daļas 30.punkts, kas stājās spēkā 2010.gada 1.jūlijā, deva iespēju attīstīt un tirgū aktīvi piedāvāt iepriekš maz pieprasīto pakalpojumu – līgumu par pakārtotajām saistībām, kā rezultātā, kredītiestādēm sniedzot iespēju paplašināt potenciālo klientu loku un palielināt depozītu skaitu. Piesaistītos līdzekļus kredītiestādes atgriež apgrozījumā, izsniedzot kredītus, t.i. attīsta kreditēšanas sfēru un ļauj naudai strādāt tautsaimniecības interesēs. Palielinoties piesaistītajam kapitālam, parādās iespēja refinansēt daļu no sliktajiem un kavētajiem kredītiem – tas nozīmē, ka to īpatsvaram parādās tendence samazināties, kā arī uzlabojas kredītiestāžu kapitāla pietiekamības rādītāji.

Pakārtotās saistības tiek izmantotas tikai otrā līmeņa kapitālā (*Tier 2 Capital*) un tiek ņemts vērā kredītiestādes kapitāla pietiekamības aprēķinā. Tādējādi tas tiek izmantots attiecīgās bankas un visas banku sistēmas risku mazināšanai (pieaug kapitāla pietiekamība) un attiecīgi palielinās iespēja bankām izsniegt kredītus.

Imigrācijas likuma normas ir pozitīvi ietekmējušas kredītiestāžu kapitāla bāzi, sevišķi, tās palīdzējušas piesaistīt kapitālu apstākļos, kad kapitāls praktiski nav pieejams tiešo investīciju veidā. Atsevišķām kredītiestādēm piesaistīto pakārtoto saistību apjoms pieaudzis līdz pat 70%[[26]](#footnote-26).

18.attēls

|  |  |  |  |  |  |  |  |
| --- | --- | --- | --- | --- | --- | --- | --- |
|

|  |
| --- |
| **Kredītu maksājumu kavējumi (>180 dienām), tūkst. eiro** |
|  |

*Avots: FKTK* |

|  |
| --- |
| **Banku likviditātes rādītājs** |
|  |
| *Avots: FKTK* |
|  |

 |

Attiecībā uz kredītiestāžu izsniegto hipotekāro kredītu amortizāciju (samazinājumu), jānorāda, ka attiecīgās Imigrācijas likuma normas būtiski ietekmē gan kredītu plānotās (pielīgtās) atmaksas, gan atmaksas ar tiesvedības procesu starpniecību. Šajā kontekstā ir grūti precīzi noteikt ārvalstniekiem, kā arī tieši attiecīgo Imigrācijas likuma normu ietvaros pārdoto īpašumu proporciju, tomēr šo likumu normu ietekme ir nenoliedzama, jo atsevišķām kredītiestādēm laikā no 2010.-2013.gadam rezidentiem izsniegtie hipotekārie kredīti ir samazinājušies par 25%[[27]](#footnote-27).

Kopumā vērtējot, šobrīd kapitāla finansējums bankām ir pieejams ierobežotā apjomā, kas saistīts ar kapitāla atdeves samazināšanos no ieguldījumiem finanšu sektorā[[28]](#footnote-28).

Kopš Imigrācijas likuma grozījumiem, kas stājās spēkā 2014.gada 1.septembrī, ieguldījumi banku pakārtotajās saistībās un kapitālsabiedrību pamatkapitālos ir ievērojami samazinājušies, tādējādi samazinot banku un kapitālsabiedrību piesaistītā kapitāla apjomu.

Saskaņā ar Nacionālās industriālās politikas pamatnostādnēm 2014.-2020.gadam pieeja apgrozāmajiem un investīciju kapitāla finansējumam ir nozīmīgs faktors gan mazo un vidējo komersantu uzņēmējdarbības aktivitātes un konkurētspējas palielināšanai, uzņēmējdarbības uzsācējiem un inovatīviem, strauji augošiem uzņēmumiem, gan lieliem uzņēmumiem.

Latvijas Komercbanku asociācija 2013.gadā ir definējusi “Tipiskos priekšnosacījumus”, kuri uzņēmumiem ir jāizpilda, lai saņemtu aizdevumu. Galvenās prasības attiecas uz uzņēmumu spēju esošās saistības segt ar esošo naudas plūsmu. Vērtējot esošo uzņēmumu spēju uzsākt jaunu projektu, būtiskākais kritērijs ir “pašu kapitāls” (nevis “pašu ieguldījums”) ~30% apjomā. Pēc LKA ekspertu novērtējuma, pašu kapitāla kritēriju izpilda mazāk par 50% no visiem uzņēmumiem, kas būtu vērtējami kā “veselīgi uzņēmumi”[[29]](#footnote-29).

FKTK norāda, ka tās skatījumā kritērijs – TUA saņemšana – ir tikai viens no faktoriem, ko klienti izvērtē, pieņemot lēmumu izvietot līdzekļus kredītiestādēs subordinēto noguldījumu veidā[[30]](#footnote-30).

# 10. Ietekme uz valsts un pašvaldību budžetiem

Arī uz valsts budžetu ir vērtējama gan tiešā, gan pakārtotā ietekme. Tiešā ietekme ir saistīta ar visiem maksājumiem valsts budžetā, kas ir saistīta ar TUA saņemšanu.

Iegādājoties nekustamo īpašumu no Latvijā reģistrētām juridiskām personām, kas nodarbojas ar jaunu nekustamo īpašumu attīstīšanu, pārdodot nelietotu nekustamo īpašumu vai apbūves zemi tiek attiecināts pievienotās vērtības nodoklis. Diemžēl dati par nomaksāto pievienotās vērtības nodokli nav pieejami. Kopš 2014.gada 1.septembra līdz 2015.gada 30.jūnijam saistībā ar TUA no juridiskajām personām ir iegādāti nekustamie īpašumi 92,3 milj. *euro* apmērā. 2015.gadā no juridiskajām personām iegādātie nekustamie īpašumi attiecīgi sastāda 21,4 milj. *euro*, kas ir par 79,3% mazāk nekā par tādu pašu laika periodu 2014.gadā.

Nodevas “Par vīzas un uzturēšanās atļaujas pieprasīšanai nepieciešamo dokumentu izskatīšanai un ar to saistītajiem pakalpojumiem” no 2010.gada 1.jūlija līdz 2015.gada 30.jūnijam iekasētas 4,6 milj. *euro* apmērā, savukārt nodevas “Par īpašuma tiesību nostiprināšanu zemesgrāmatā” iekasētas 21,9 milj. *euro* apmērā[[31]](#footnote-31).

No 2014.gada 1.septembra ārzemnieki, kas saņem uzturēšanās atļaujas saskaņā ar Imigrācijas likuma 23.panta pirmās daļas 29., 30. un 31.punktu, veic iemaksu valsts budžetā, un tā tiek ieskaitīta valsts pamatbudžeta programmai “Ekonomikas attīstības programma” atvērtajā valsts pamatbudžeta izdevumu kontā Valsts kasē. No 2014.gada 1.septembra līdz 2014.gada 31.decembra dienas beigām valsts pamatbudžeta programmā “Ekonomikas attīstības programma” 45 personas kopā bija iemaksājušas 830 400,05 *euro*, no kuriem Ministru kabinets ar 2015.gada 2.februāra rīkojumu Nr.54 635 295 *euro* novirzīja Pirmā mājokļa programmas finansēšanai un 169 855 *euro* – Imigrācijas likuma 23.panta pirmās daļas 28.-31.punktā paredzēto nosacījumu ieviešanai nepieciešamo pasākumu īstenošanai. No 2015.gada 1.janvāra līdz 2015.gada 10.augusta dienas beigām valsts pamatbudžeta programmā “Ekonomikas attīstības programma” 113 personas kopā ir iemaksājušas 1 992 959,57 *euro.* Saskaņā ar likuma “Par valsts budžetu 2015.gadam” 46.pantā noteikto Ekonomikas ministrija virza apstiprināšanai valdībā Ministru kabineta rīkojuma projektu par 1 000 000 *euro* novirzīšanu Pirmā mājokļa programmas finansēšanai, jo iepriekš piešķirtie finanšu līdzekļi galvojumu sniegšanai pēc provizoriskiem aprēķiniem tiks apgūti 2015.gada septembra sākumā.

Saskaņā ar pašvaldību sniegto informāciju Ekonomikas ministrijai (11 pašvaldības ar lielāko TUA pieteicēju darījumu skaitu saistībā ar nekustamā īpašuma iegādi), izriet, ka nerezidenti – TUA pieteicēji nekustamā īpašuma nodokļa veidā 2014.gadā pašvaldību budžetos iemaksāja 1,2 milj. *euro*.

VID dati par ar TUA pieteicējiem saistīto uzņēmumu, kuros apstiprinātā TUA pieteikuma iesniedzējs ieņem amatu vai ir kapitāla daļu turētājs, nomaksātajiem nodokļiem saistībā ar veikto saimniecisko darbību apkopoti 3.tabulā. Redzams, ka šajos uzņēmumos 2013.gadā tika nomaksāts iedzīvotāju ienākuma nodoklis gandrīz 35 milj. *euro* apmērā un veiktas sociālās apdrošināšanas iemaksas 57 milj. *euro* apmērā, kas veidoja caurmērā 2,6% no kopējā attiecīgā nodokļa ieņēmumiem valstī.

3.tabula

**Ar TUA pieteicējiem saistīto uzņēmumu (pieder īpašumtiesību daļas) nomaksātie nodokļi**

|  |  |  |
| --- | --- | --- |
|  | **Uzņēmumu nomaksātie nodokļi, tūkst. *euro*** | **% no kopējiem attiecīgā nodokļa ieņēmumiem valsts kopbudžetā** |
|  | **2013** | **2014** | **2015** **1.pusgads** | **2013** | **2014** | **2015** **1.pusgads** |
| Uzņēmumu ienākuma nodoklis | 3 137,2 | 4 354,2 | 1 754,5 | 1,2 | 1,2 | 0,9 |
| Iedzīvotāju ienākuma nodoklis | 8 208,8 | 10 391,6 | 6 057,5 | 0,88 | 0,8 | 0,87 |
| Sociālās apdrošināšanas iemaksas | 13 455,2 | 15 033,8 | 8 383,9 | 0,88 | 0,7 | 0,74 |
| Pievienotās vērtības nodoklis | -1 971,8 | 118,5 | 341,4 | 0 | 0,007 | 0,04 |
| Akcīzes nodoklis | 37,5 | 154,2 | 31,2 | 0,007 | 0,02 | 0,008 |
| Dabas resursu nodoklis | 11,0 | 26,8 | 41,7 | 0,08 | 0,13 | 0,4 |
| Muitas nodoklis | 166,0 | 540,9 | 254,4 | 0,9 | 1,5 | 0,7 |
| Mikrouzņēmumu nodoklis | 21,5 | 61,9 | 39,6 | 0,08 | 0,12 | 0,14 |
| **Kopā** | **23 065,4** | **30 681,9** | **16 904,2** |  |  |  |

*Avots: Lursoft, VID*

Saskaņā ar PMLP 2013.gadā veikto aptauju investors un viņa ģimenes locekļi uzturas Latvijā vidēji 2-4 mēnešus gadā un vidēji mēnesī uz katru ģimenes locekli tērē, 800 *euro* (pārtikai, izklaides pasākumiem u.c.), tādējādi kopējie tēriņi gadā var sasniegt 30 milj. *euro*, savukārt, ienākumi valsts budžetā patēriņa nodokļu veidā var sasniegt papildus 6 milj. *euro*.

# 11. Ietekme uz sabiedrību

Lai precīzāk noteiktu mērķa grupas ietekmi uz sabiedrības attīstību, Kultūras ministrija sagatavoja, un 2014.gada 9.jūnijā Ministru kabinets apstiprināja noteikumus Nr.292 „Noteikumi par Eiropas Trešo valstu valstspiederīgo integrācijas fonda 2013.gada programmas aktivitāšu īstenošanu”, kuru IX nodaļas 82.punktā iekļauti šādi uzraudzības rādītāji:

82.1. apzinātas dažādas trešo valstu pilsoņu grupas, tajā skaitā apzināta mērķa grupa, kas Latvijā ieceļo, pamatojoties uz Imigrācijas likuma 23. panta pirmās daļas 3., 28., 29. un 30. punktā noteikto;

82.2. pētījums veikts, ievērojot pēctecību ar iepriekš veiktiem pētījumiem, izvērtējot integrācijas galveno rādītāju attīstību dinamikā, apzinot tādas integrācijas jomas kā nodarbinātība, izglītība, veselības aprūpe, sociālā iekļaušanās, pilsoniskā līdzdalība, diskriminācijas mazināšana;

82.3. veikta valodas un integrācijas kursu pieejamības un kvalitātes analīze dažādām trešo valstu pilsoņu grupām;

82.4. sniegta pieejamo pētījumu un datu analīze un identificētas to pieejamības nepilnības;

82.5. ar pētījuma rezultātiem iepazīstināti attiecīgās jomas speciālisti, nevalstisko organizāciju pārstāvji un trešo valstu pilsoņi.

Saskaņā ar iepriekš minētajiem Ministru kabineta noteikumiem, Kultūras ministrija organizēja ierobežotu projektu atlasi un apstiprināja Sabiedrības integrācijas fonda projektu „Trešo valstu pilsoņu portrets Latvijā”, kura ietvaros tika veikts pētījums, iegūstot kvalitatīvus un kvantitatīvus datus par trešo valstu pilsoņu integrācijas iespējām.

Pētījumā analizēts tiesisko, ekonomisko, sociālo apstākļu kopums, kas parāda trešo valstu pilsoņu situāciju Latvijā, t.i. apzinātas dažādas trešo valstu pilsoņu grupas, tajā skaitā mērķa grupa, kas Latvijā ieceļo, pamatojoties uz Imigrācijas likuma 23. panta pirmās daļas 3., 28., 29. un 30. punktā noteikto (turpmāk – imigranti investori).

Pētījums parāda, ka arvien pieaug to trešo valsts pilsoņu skaits, kuri plāno palikt Latvijā pavisam - no aptaujātajiem TUA saņēmējiem 52,3% norādījuši, ka Latvijā vēlas palikt pavisam. Šie rādītāji liecina par arvien pieaugošu nepieciešamību ne tikai izvirzīt prasības un nosacījumus cilvēkiem, kas iebrauc Latvijā uz īsāku vai ilgāku laiku, bet arī nodrošināt šai mērķa grupai integrācijas iespējas dažādās sabiedrības dzīves jomās. Pētījuma autori pauž nostāju, ka lielākais risks un problēma, kas šobrīd Latvijā saistīta ar trešo valstu pilsoņu integrācijas pasākumu īstenošanu, ir to pēctecības un nepārtrauktības trūkums[[32]](#footnote-32).

Imigranti investori, kas nolēmuši savu turpmāko dzīvi pavadīt Latvijā, uzskata, ka nozīmīgākais nosacījums, iekļaujoties vietējā sabiedrībā, ir latviešu valodas apguve. Pētījumā intervētie imigranti-investori apmeklē Eiropas Trešo valstu valstpiederīgo fonda atbalstītos bezmaksas latviešu valodas kursus. Jāuzsver, ka visi investori norāda uz problēmām šo praksi īstenot dzīvē, kas ir arī saistīts ar vietējās sabiedrības paradumu pāriet uz krievu vai angļu valodu[[33]](#footnote-33).

Pētījumā tika veiktas imigrantu investoru padziļinātas intervijas. Iegūtā informācija liecina, ka pirms ierašanās Latvijā imigranti investori ir guvuši ieskatu gan no paziņām, gan mērķtiecīgi vākuši informāciju par Latviju, izmantojot internetu, kā arī vairākkārtīgi apmeklējuši Latviju. Pateicoties šai iepriekšējai izpētei, investori un viņu ģimenes parasti ir apmierinātas ar izdarīto izvēli.

*Motivācija.*

Motivācija pārcelties uz dzīvi Latvijā parasti ir saistīta ar kādiem negatīviem apstākļiem savā izcelsmes valstī, kas radījusi neapmierinātību un vēlmi emigrēt, ko var saukt par „izstumjošajiem” apstākļiem. Vēlmi emigrēt no Krievijas cilvēki skaidro ar neapmierinātību ar politisko režīmu valstī, ar politiskās elites agresīvo nostāju, ar spriedzi sabiedrībā. Citā gadījumā vēlmi atstāt savu valsti motivē neapmierinātība ar piesārņoto vidi vai valsts izglītības sistēmu. Novērojami ir arī gadījumi, kad spēcīgāk par „izstumjošajiem” apstākļiem darbojas „pievelkošie” faktori, piemēram, iespējas brīvi pārvietoties, ko sniedz Latvija kā Eiropas Savienības dalībvalsts, vai arī biznesa attīstības iespējas, atverot starptautisku uzņēmumu filiāli Latvijā.

*Valoda un izglītība*.

Imigranti investori, kas nolēmuši savu turpmāko dzīvi pavadīt Latvijā, uzskata, ka nozīmīgākais nosacījums iekļauties vietējā sabiedrībā ir latviešu valodas apguve. Pētījumā intervētie imigranti investori apmeklē Eiropas Trešo valstu valstspiederīgo integrācijas fonda atbalstītos bezmaksas latviešu valodas kursus, cenšas savas latviešu valodas prasmes nostiprināt saskarsmē ar latviešiem. Imigranti investori norādījuši uz problēmām šo praksi īstenot dzīvē, kas lielā mērā saistīts ar vietējās sabiedrības paradumu pāriet uz krievu vai angļu valodu. Par šādām valodas lietošanas situācijām investori runā ar neizpratni un nožēlu, jo tas liedz viņiem praktizēties un apgūt latviešu valodu.

Iekļauties sabiedrības dzīvē un saņemt nepieciešamos pakalpojumus sarežģītāk ir cilvēkiem, kuriem nav krievu valodas prasmju. Nereti ārsti vai valsts iestāžu darbinieki nespēj komunicēt angliski, tas rada pārpratumus un sarežģījumus jautājumu risināšanā.

Mērķa grupas pārstāvjiem parasti nav bijušas grūtības iekārtot bērnus pirmsskolas vai vispārējās izglītības iestādēs, vecāki ir apmierināti, ka izglītības iestādes ir viņu mājokļa tuvumā. Parasti šie bērni mācās mazākumtautību skolās, un izglītības iestāžu apmeklēšana nodrošina bērniem latviešu valodas apguvi ātrāk un sekmīgāk nekā viņu vecākiem.

*Iekļaušanās darba dzīvē.*

Iekļaušanās darba dzīvē noris dažādi: (1) tas var būt savs bizness, kas „pārcelts” uz Latviju; (2) cilvēki ar plašām citu valodu (ķīniešu, korejiešu, angļu) zināšanām iztiku pelna, mācot svešvalodas, (3) dzīve Latvijā tiek apvienota ar attālināto darbu savā izcelsmes valstī, (4) sākotnēji, būdami algota darba veicēji, investori nereti plāno uzsākt savu biznesu Latvijā, (5) iebraucēji cenšas apgūt latviešu valodas prasmes, lai varētu pretendēt uz kvalificētu darbu šeit Latvijā.

*Līdzdalība.*

Iekļaušanos vietējā sabiedrībā un līdzdalību ietekmē gan Latvijā pavadītā laika posms, gan latviešu valodas prasmes līmenis. Visbiežāk saskarsme ar vietējo sabiedrību notiek kaimiņu, darba kolēģu, integrācijas kursu norises vietā, t.sk. ar citiem trešo valstu pilsoņiem. Īpaši pozitīvi tiek vērtēti tie valodas kursi, paralēli kuriem tiek organizēti pasākumi un ekskursijas, kas palīdz iebraucējiem iepazīt Latvijas vēsturi un kultūru. Runājot par kultūru atšķirībām, salīdzinot dzīvi Latvijā un savā zemē, investori parasti uzsver sadzīves kultūru atšķirības, norādot, ka Latvijā ir eiropeiska kultūra, atvērta sabiedrība, cilvēks var justies brīvs, te ir droša vide gan ģimenēm ar bērniem, gan pensijas vecuma cilvēkiem.

Tai pašā laikā respondenti uzsvēra latviešu atšķirīgo raksturu, kas pamatā izpaužas kā noslēgtība un kas lielā mērā ietekmē socializēšanās procesu. Kopumā intervētie imigranti investori uzsver, ka vietējie iedzīvotāji ir draudzīgi un izpalīdzīgi, arī paši saskarsmē ar vietējiem cenšas būt atvērti, tāpēc draudzīgu un pretimnākošu attieksmi uzskata par saprotamu.

Respondenti no Krievijas īpaši akcentēja vietējās sabiedrības līdzsvarotību un mieru, kas viņiem pietrūcis savā valstī. Iebraucēji no tālākām Austrumu zemēm, piemēram, Ķīnas, kā ieguvumu min nelielo iedzīvotāju blīvumu Latvijā, pretstatot to pārapdzīvotībai, kas raksturīga viņu zemei, pilsētām. Problēmas, pārpratumi, sarežģījumi, komunikācijas ierobežojumi visbiežāk rodas valodu prasmju trūkuma dēļ. Netolerantu attieksmi pret sevi, galvenokārt verbālā formā, izjutuši tie respondenti, kuri ir vizuāli atšķirīgi no vietējās sabiedrības.

 Kopumā var secināt, ka imigranti investori ir motivēti iekļauties Latvijas sabiedrībā un ciena tās kultūru, valodu, tradīcijas.

 Galvenie ieteikumi turpmākai rīcībai:

1. Latviešu valoda.

Konkrētie ieteikumi latviešu valodas apguves jomā tiešā veidā izriet no valodas kursu dalībnieku minētajiem nepieciešamajiem uzlabojumiem: turpināt nodrošināt bezmaksas latviešu valodas kursus vai kursus ar līdzmaksājumu; nodrošināt plašākas valodas prakses iespējas - valodas apmācībā iekļaut dažādu kultūras un sabiedrisko pasākumu apmeklēšanu, interešu grupu un tematisko sarunu klubu organizēšanu; pilnveidot valodas kursu organizatorisko pusi – valodas kursu norises laiks, vieta (tuvāk dzīves vietai, t.sk. reģionos), kursu norises nepārtrauktība, nodrošinot valodas apguves līmeņu pēctecību; pilnveidot latviešu valodas mācību līdzekļus.

1. Piederības sajūta.

Nodrošināt integrācijas kursu (kursu par Latvijas valsts vēsturi, kultūru, iestādēm u.c. aspektiem) pieejamību. Integrācijas kursus var organizēt gan valsts pārvaldes institūcijas, kuras veic sabiedrības integrācijas funkciju, gan NVO, kurām ir pieredze šādu pakalpojumu sniegšanā. Svarīgi nodrošināt šādu kursu sistemātiskumu (pieejamību ar zināmu regularitāti). Vēlams, lai integrācijas kursi to dalībniekiem būtu pieejami bez maksas vai ar nelielu līdzmaksājumu. Ieteicams izstrādāt integrācijas kursu minimālo programmu (obligāto saturu), kuru iespējams papildināt ar dažādiem pasākumiem atbilstoši kursu dalībnieku vajadzībām un interesēm.

1. Saskarsme ar Latvijas iedzīvotājiem.

Lai veicinātu trešo valstu pilsoņu saskarsmi ar vietējiem iedzīvotājiem, nepieciešams ne tikai nodrošināt valsts valodas apguves pasākumus, bet arī popularizēt sabiedrībā aicinājumu runāt ar citu etnolingvistisko grupu pārstāvjiem latviešu valodā tā vietā, lai pārietu uz ērtāko kopējās saziņas valodu – krievu vai angļu. Pētījumā tika identificēta labā prakse šādos gadījumos lietot īsu frāzi – “es mācos latviešu valodu”, kuru ieteicams atbalstīt, piemēram, izplatot to cilvēku vidū, kas mācās latviešu valodu un vēlas tajā runāt, nozīmītes ar šādu uzrakstu. Tāpat ieteicams izvērtēt iespēju rīkot plašas sabiedrības informatīvās kampaņas, kas draudzīgā formā aicina vietējo sabiedrību un cilvēkus, kas nesen pārcēlušies uz dzīvi Latvijā, savstarpējā komunikācijā lietot latviešu valodu.

Pētījuma autori secina, ka nepieciešams informēt sabiedrību par trešo valstu pilsoņu – imigrantu-investoru – grupas daudzveidīgumu, tās motivāciju dzīvot un strādāt Latvijā, attieksmi pret Latvijas valsti, ikdienas dzīvi, ieguldījumu mazās un vidējās uzņēmējdarbības attīstībā. Tas nepieciešams, lai veidotu sabiedrībā plašāku izpratni par šiem cilvēkiem. Izpratne un iespēja iepazīt cilvēkus, kas iebrauc un apmetas uz dzīvi Latvijā, sekmētu tolerantākas attieksmes veidošanos un nostiprināšanos vietējā sabiedrībā, mazinot arī diskriminācijas izpausmes. Aptaujas rezultāti liecina, ka no mērķa grupas uztveres viedokļa uzlabojas situācija diskriminācijas mazināšanas jomā – ir samazinājies to trešo valstu pilsoņu īpatsvars, kas ir saskārušies ar netaisnīgu vai aizvainojošu attieksmi savas valstiskās piederības, etniskās vai reliģiskās piederības dēļ. Uzlabojušies ir arī rādītāji, kas raksturo trešo valstu pilsoņu pieredzi, kontaktējoties ar valsts un pašvaldību iestāžu darbiniekiem. Vienlaikus saglabājas rasu diskriminācijas pazīmes vizuāli atšķirīgo trešo valstu pilsoņu grupās. Starpinstitucionālās sadarbības ziņā ir notikuši zināmi uzlabojumi – PMLP un NVA sadarbības rezultātā ir ieviests vienas pieturas aģentūras princips darba atļaujas un uzturēšanās atļaujas kārtošanā trešo valstu pilsoņiem[[34]](#footnote-34).

Drošības policija, identificējot riska faktorus, kas ilgtermiņā var radīt negatīvu ietekmi uz sabiedrības attīstību un uzņēmējdarbības vidi kopumā, kā arī radīt apdraudējumu valsts drošībai, norāda, ka, lai gan pārskata periodā ir būtiski samazinājies TUA pieteikumu un saņēmēju skaits, joprojām saglabājas tendence, ka TUA galvenokārt pieprasa personas no Krievijas Federācijas, kuras nav motivētas apgūt latviešu valodu, un tādējādi Latvijā turpina nostiprināties divkopienu valsts modelis. Šāda situācija ir pretrunā vienai no Nacionālās drošības koncepcijā izvirzītajām prioritātēm – pilsoniskās sabiedrības vienotības apdraudējuma novēršanai.

Konstatēts arī, ka TUA saņemšanai piesakās un, iespējams, atsevišķos gadījumos tās arī saņem esošie vai bijušie Krievijas Federācijas un citu NVS valstu drošības un izlūkošanas dienestu, tiesību aizsardzības iestāžu un bruņoto spēku amatpersonas, kuru uzturēšanās Latvijas Republikas teritorijā ilgtermiņā var radīt riskus valsts drošībai.

Kā viens no šķēršļiem, kas apgrūtina pieprasījumu pārbaudi, jāmin ierobežotā iespēja pārbaudīt TUA pieprasītāju un turētāju finanšu līdzekļu izcelsmes legalitāti, jo trešo valstu institūcijas (t.sk., Krievijas Federācija) nesniedz informāciju par saviem pilsoņiem.

Viens no pretpasākumiem drošības risku mazināšanai varētu būt papildu finansējuma piešķiršana PMLP un Latvijas drošības iestāžu tehniskās un profesionālās kapacitātes celšanai, lai spētu identificēt un novērst iespējamo apdraudējumu.

# Secinājumi

1. No 2010.gada 1.jūlija līdz 2015.gada 30.jūnijam investīciju programmas ietvaros PMLP ir saņēmusi 16 295 personu, tajā skaitā 6 871 investoru un 9 424 viņu ģimenes locekļu, iesniegumus TUA pieprasīšanai. Šajā laika posmā izsniegtas 15 820 TUA. No visiem pieņemtajiem lēmumiem 98,3% ir bijuši pozitīvi lēmumi. No 2010.gada 1.jūlija anulētas 1 380 TUA.
2. Nerezidentu ieguldījumi, kas saistīti ar TUA saņemšanu, no 2010.gada 1.jūlija līdz 2015.gada 30.jūnijam bija 1,313 mljrd. *euro*.
3. No kopumā investīciju programmas ietvaros ieguldītajiem līdzekļiem no 2010.gada 1.jūlija līdz 2015.gada 30.jūnijam 83,26% jeb 1, 093 mljrd. *euro* ir saistīti ar darījumiem Latvijas nekustamā īpašuma tirgū. Pēc kopējā apjoma otrie lielākie ieguldījumi, kas uzrādīti TUA saņemšanai, ir ieguldījumi kredītiestāžu pakārtotajās saistībās (11,27% jeb 148,0 milj. *euro* no visiem ieguldījumiem), savukārt attiecinātie ieguldījumi kapitālsabiedrību pamatkapitālā veido tikai 5,39% jeb 70,8 milj. *euro* no kopējām veiktajām investīcijām attiecīgajā periodā. Īpašam mērķim noteiktu bezprocentu valsts vērtspapīru iegādē no 2015.gada 1.janvāra ieguldīts 1 milj. *euro* jeb 0,08% no kopējā investīciju apjoma.
4. Pārskata periodā (līdz 2015.gada 30.jūnijam) īpašam mērķim noteikto bezprocentu valsts vērtspapīru emisijas rezultātā valsts parāds palielinājies par 250 000 *euro*, līdz ar to var uzskatīt, ka šis investīciju veids nav būtiski ietekmējis valsts parāda palielināšanos.
5. Sakarā ar investīciju programmas nosacījumu maiņu, tiem kļūstot stingrākiem no 2014.gada 1.septembra, būtiski samazinājies programmas ietvaros saņemtais pieteikumu skaits. Ja 2014.gadā investīciju programmas ietvaros izsniegto TUA skaits veidoja 53% no visām izsniegtajām TUA, tad 2015.gada pirmajā pusgadā – tikai 26%. Līdz ar to samazinājies arī ar investīciju programmu saistīto ieguldījumu apmērs. Saskaņā ar PMLP sniegtajiem datiem 2014.gada 1.pusgadā ar pirmreizējo TUA izsniegšanu saistīto investīciju kopapjoms bija 198,9 milj. *euro*, taču 2015.gada 1.pusgadā – 34,3 milj. *euro*. Jāņem vērā, ka lielāko daļu no šiem ieguldījumiem veidoja ieguldījumi nekustamajā īpašumā (2014.gada 1.pusgadā – 88,7% un 2015.gada 1.pusgadā – 72,87%), ko nevar uzskatīt par tiešām investīcijām uzņēmumos. Darījumu skaits ir būtiski krities, tādēļ nepieciešams turpināt attīstīt tos investīciju piesaistes veidus, kas tieši saistīti ar kapitālsabiedrību piekļuvi brīviem naudas līdzekļiem un to saimnieciskās darbības izaugsmi.
6. Šobrīd saistībā ar ieguldījumu vienas kapitālsabiedrības pamatkapitālā TUA nevar saņemt vairāk par 3 TUA pieteicējiem, tas savukārt samazina mazo un vidējo kapitālsabiedrību iespējas piesaistīt to izaugsmei nepieciešamos ieguldījumus vajadzīgajā apmērā, ņemot vērā to, ka vispopulārākais ieguldījumu apmērs kapitālsabiedrības pamatkapitālā atbilst vai ir tuvu likumā noteiktajai minimālajai ieguldījuma summai. Ieguldījumu virs 150 000 *euro* īpatsvars ir ļoti neliels, kas neveicina investīciju piesaisti lielajām kapitālsabiedrībām un liecina par nepieciešamību pārskatīt likumā noteiktā minimālā ieguldījuma summu lielajās kapitālsabiedrībās.
7. Ņemot vērā ārvalstu tiešo investīciju kopapjoma samazināšanos, ir jāmeklē veidi, kā padarīt investīciju programmu pievilcīgāku potenciālajiem ārvalstu investoriem, tostarp, padarot investīciju programmas nosacījumus attiecībā uz ieguldījumu kapitālsabiedrību pamatkapitālā atbilstošākus faktiskajai uzņēmējdarbības formai, kad kapitālsabiedrības savu darbību diferencē, dibinot meitas sabiedrības. Šobrīd meitas sabiedrību samaksātie nodokļi netiek ņemti vērā, veicot kapitālsabiedrību, kurās ir veiktas ar TUA saistītas investīcijas, gada laikā samaksāto nodokļu pārbaudi.
8. Saistībā ar attiecīgajām Imigrācijas likuma normām valsts budžets tiešā veidā no nodevām ir ieguvis 26,5 milj. *euro*. Nekustamā īpašuma nodokļa veidā TUA pieteicēji 2014.gadā pašvaldību budžetos (11 pašvaldībās ar lielāko TUA pieteicēju darījumu skaitu) iemaksāja 1,2 milj. *euro* jeb 0,4% no kopumā valstī iekasētā nekustamā īpašuma nodokļa. Savukārt kapitālsabiedrības, kuru darbība ir saistīta ar nerezidentu vai viņa ģimenes locekļiem, kas saņēmuši TUA, gada laikā nodokļu veidā valsts budžetā 2014.gadā iemaksāja vairāk nekā 157 milj. *euro*.
9. 2014.gada 2.pusgadā un 2015.gada 1.pusgadā pirmreizējo TUA pieteikumu skaits un investīciju apjoms ir samazinājies visos TUA ieguves veidos. Līdz ar to var secināt, ka 2014.gada 1.septembrī spēkā stājušies grozījumi Imigrācijas likuma 23.pantā nav vienīgais iemesls vispārējam investīciju apjoma kritumam. Kā vienu no būtiskākajiem iemesliem var minēt ekonomiskās situācijas pasliktināšanos Krievijas Federācijā. Šo tendenci var pamanīt arī aplūkojot TUA pieteicēju izcelsmes valstis. Ja 2012.gadā Krievijas Federācijas pilsoņu īpatsvars starp TUA pieteicējiem bija 72%, tad 2013.gadā – 68,9%, 2014.gadā – 66,9% un 2015.gadā – vairs 55%.
10. Nosacījumu maiņa TUA saņemšanā, ja ārvalstnieks ir iegādājies nekustamo īpašumu, ir samazinājusi darījumu skaitu ārpus Rīgas un Pierīgas (Jūrmala un Babītes, Mārupes, Olaines, Ķekavas, Baldones, Salaspils, Ikšķiles, Stopiņu, Ropažu, Garkalnes, Ādažu, Carnikavas un Saulkrastu novadi). 2015.gadā apstiprināti vien 17 TUA pieteikumi (16,4%), kur nekustamais īpašums iegādāts ārpus Rīgas un Pierīgas.
11. No nekustamo īpašumu kompāniju tirgus pārskatiem par 2014.gadu un 2015.gada 1.pusgadu secināms, ka pēc grozījumiem Imigrācijas likumā, kas stājās spēkā 2014.gada 1.septembrī, vietējiem pircējiem jauno daudzdzīvokļu mājokļu projektu attīstītāju piedāvājums ir kļuvis pieejamāks un atbilstošāks.
12. Izvērtējot turpmāko investīciju programmas pilnveidošanu, jāņem vērā tas, kā iespējamā investoru skaita palielināšanās ietekmēs valsts drošības situāciju.

Ministru prezidente L. Straujuma

Iesniedzējs:

Iekšlietu ministrs R. Kozlovskis

Vīza:

Valsts sekretāre I. Pētersone-Godmane

13.09.2015. 11:08

10146

I. Briede, 67219546

ilze.briede@pmlp.gov.lv

1. Avots: Latvijas Banka [↑](#footnote-ref-1)
2. Kanādas investīciju un biznesa konsultāciju uzņēmuma „Raymond Chabot Grant Thornton LLP” pētījums par uzturēšanās atļauju programmu darbību Latvijā un citur pasaulē, 2013.gads [↑](#footnote-ref-2)
3. Ministru kabineta 2010.gada 21.jūnija noteikumi Nr.554 „Noteikumi par valstīm, kuru pilsoņiem, izsniedzot vīzu vai uzturēšanās atļauju, veic papildu pārbaudi” [↑](#footnote-ref-3)
4. Avots: http://emn.ie/files/p\_201505060226492015\_emn\_synthesis\_admitting\_tcns\_for\_business\_purposes\_04may2015.pdf [↑](#footnote-ref-4)
5. Avots: LANĪDA [↑](#footnote-ref-5)
6. Latio Mājokļu tirgus pārskats, 2014.gads: http://latio.lv/lv/pakalpojumi/tirgus-analize/majoklu-tirgus/131/latio-majoklu-tirgus-parskats-2014.pdf [↑](#footnote-ref-6)
7. Latio Mājokļu tirgus pārskats, 2015.gada 1.ceturksnis: http://latio.lv/lv/pakalpojumi/tirgus-analize/majoklu-tirgus/133/latio-majoklu-tirgus-parskats-2015-q1-final.pdf [↑](#footnote-ref-7)
8. Latio Mājokļu tirgus pārskats, 2014.gads: http://latio.lv/lv/pakalpojumi/tirgus-analize/majoklu-tirgus/131/latio-majoklu-tirgus-parskats-2014.pdf [↑](#footnote-ref-8)
9. Latio Mājokļu tirgus pārskats, 2015.gada 1.ceturksnis: http://latio.lv/lv/pakalpojumi/tirgus-analize/majoklu-tirgus/133/latio-majoklu-tirgus-parskats-2015-q1-final.pdf [↑](#footnote-ref-9)
10. Jūrmalas pilsētas domes sniegtā informācija [↑](#footnote-ref-10)
11. LANĪDA vērtējums [↑](#footnote-ref-11)
12. Latio Mājokļu tirgus pārskats, 2015.gada 1.ceturksnis: http://latio.lv/lv/pakalpojumi/tirgus-analize/majoklu-tirgus/133/latio-majoklu-tirgus-parskats-2015-q1-final.pdf [↑](#footnote-ref-12)
13. Valsts zemes dienesta, Latio, LANĪDA vērtējums [↑](#footnote-ref-13)
14. Avots: SIA “LURSOFT” [↑](#footnote-ref-14)
15. PMLP dati [↑](#footnote-ref-15)
16. Avots: LURSOFT [↑](#footnote-ref-16)
17. Avots: LURSOFT [↑](#footnote-ref-17)
18. Avots: LURSOFT [↑](#footnote-ref-18)
19. Avots: LURSOFT [↑](#footnote-ref-19)
20. PMLP 2013.gadā veiktā TUA pieteicēju aptauja [↑](#footnote-ref-20)
21. Latio Mājokļu tirgus pārskats, 2015.gada 1.ceturksnis: http://latio.lv/lv/pakalpojumi/tirgus-analize/majoklu-tirgus/133/latio-majoklu-tirgus-parskats-2015-q1-final.pdf [↑](#footnote-ref-21)
22. Ober-Haus Real Estate Market Report 2015: http://www.ober-haus.lv/wp-content/uploads/2015/03/Ober-Haus-Market-Report-Baltic-States-2015.pdf [↑](#footnote-ref-22)
23. http://www.lanida.lv/index.php?option=com\_k2&view=item&id=6669:balts-tirgus-apskats-par-2015-gada-juniju-darijumu-skaits-pieaudzis-par-5&Itemid=306&lang=lv [↑](#footnote-ref-23)
24. Latio Mājokļu tirgus pārskats, 2015.gada I.ceturksnis: http://latio.lv/lv/pakalpojumi/tirgus-analize/majoklu-tirgus/133/latio-majoklu-tirgus-parskats-2015-q1-final.pdf [↑](#footnote-ref-24)
25. http://www.csb.gov.lv/notikumi/2015-gada-1-ceturksni-neliels-kritums-buvniecibas-produkcijai-41769.html [↑](#footnote-ref-25)
26. Latvijas Komercbanku asociācijas vērtējums [↑](#footnote-ref-26)
27. Latvijas Komercbanku asociācijas vērtējums [↑](#footnote-ref-27)
28. turpat [↑](#footnote-ref-28)
29. turpat [↑](#footnote-ref-29)
30. FKTK vērtējums [↑](#footnote-ref-30)
31. PMLP dati [↑](#footnote-ref-31)
32. Trešo valstu pilsoņu portrets Latvijā. Kļave E., Šūpule I., Zepa B. – Sabiedrības integrācijas fonds, 2015., 108 lpp. [↑](#footnote-ref-32)
33. turpat [↑](#footnote-ref-33)
34. Trešo valstu pilsoņu portrets Latvijā. Kļave E., Šūpule I., Zepa B. – Sabiedrības integrācijas fonds, 2015., 108 lpp. [↑](#footnote-ref-34)